The Broken Dreams of Balcony\nKanogon na “Historia de un Amor” sabi kan mga para entre cuatro kung padagos nang mawawara an mga sinehan sa centro kan Naga ta gulping istorya nin pagkamoot an nabilog kan magkasing irog sa saindang balcony arog kan mga sumpaan, kapangakuan, plano sa karasalan, fecha kan presentaran, numero nin mgiging aki, mga ninong ninang na pulitiko, asin kung ano ano pang kaniguan. Halawig na panahon na an madiklom na balcony iyo an pinaka exciting na lugar sa kinaban, daog an Plaza, daog an libod o kabukiran, sagkod na mag abot na sa init nin payo ni Konsehala Felix an mga milagro digdi na garong nababastos daa an imahen nin daragang bikolana, kaya nagpasar nin ordinansa na ibawal an madiklom na sinehan tanganing an mga Romeo and Juliet makanood magdalan nin toltol asin bakong mag encuentro na huna mo mga gutom na sawa. Saro sa may magayon na balcony iyo an sinehan ni Bichara, an paglaog sa balcony garong naglaog sa sarong sikat na Palacio.\nSi Tyang Kuring agom ni Tyong Lino, dai nanggad nalilingaw sa mga pangyayari kan siya lumbod pang daraga kan siya mahilig pa sa komportableng buhay sa balcony ta diyan nabilog an dayupot nindang pagkaminootan. Inapod ni Tyang Kuring an saindang love story bilang “Sarong supot nin Lanzones”. Harani na an Deciembre uso an lanzones na hale sa Laguna kan maisipan ni Tyong Lino na mag balon nin sarong supot nin Lanzones. Ogmahon si Tyang Kuring na may balon nin lanzones si Tyong lito na kaidto inaapod niyanbg tolitz ta sawa na siya sa salted peanut kaya gusto niyang purbaran an Lanzones na masiram kun saradit an pisog. Huri na kan maisihan ni Tyang kuring na an pag balon palan nin sarong supot na Lanzones sa sinehan sarong akto nin maisog na taktika sa pagkamoot na maka kubhan sa premiro alagad sa bandang huri ini magayonon asin nakaka addict.\nSaro an Bichara sa inspirasyon kan mga taga “river side” na tuyong Domingo saindang pig dadayo para mag sine. Sa aro-aldaw na pag trabaho sa uma, pag banwit sa salog, pag dakop nin pasayan asin pag gibo nin tiklad na pang atop, an aldaw nin Domingo iyo an saindang “R&R”. Amay sa pagka aga, lunad nin lantsa, bitbit an linubiloban na dahon na may laog Rice, natong asin ginisang balaw, balon sa pag sine sa Naga. Naka pila an mga lansta sa pantalan kan tabuko bridge na lunadan kan mga taga river side, arog kan libmanan, Sua, Barobaybay, Punta Tarawal, Fundado, asin iba pa. Mas robo-robo an tawo kun an pasali iyo si FPJ, Amalia, Jun Aristorenas, Ramon Revilla, o si Nora Aunor. An mga taga Naga dai dapat mag laog sa sinehan pagka aga kan Domingo tanganing tawan buelo an mga para sine na bagong hawas sa lansta. Sa aldao nin Domingo, dyakpatan an kakanan arog kan New China, Rendezvous, Cosmos , asin Naga Lunch.\nSi Gil sikat na radio reporter, dating Manager sa Bokatot sa Cabusao, inot niyang propesyon na dai malilingawan ta duman niya kakawat an dakulaon na butanding na nagsisigop nin tambak na balaw. Nag migrate sa Naga kan 1977 sa pagtubod na maogma mag istar sa Naga ta madadalan personal an mga nagkakanta sa Hagyanan sa Kabituonan asin maka hanap nin elosyon na bakong taga Cabusao. Si Gil nagtrabaho bilang empleado kan Sleeks Tailoring sadiri kaidto ni Senador Eddie Ilarde. Nabisto niya si Happy tubong Partido, seksi, magayon, na hawig ki Rosemarie Sonora. Palibhasa si Gil sarong guapong soltero, maskulado, matibay mag gitara, magayon mag kanta kan Let it be Me kan The Beatles kaya mamoot man saiya si Happy. An duwa nagsumpaan sa balcony ni Bichara, pugol an mga kamot, parehong nagtuturo an mga luha na nagpeksman na magiging eternally an saindang nana-nalian na pagkaminootan. Alagad sarong Domingo, nagsayuma si Happy na mag date sinda ni Gil sa Bichara ta siya mapuli sa partido para magkuang supply asin balon sa pag escuela sa Naga. Sa pagkahapon, solo solo ang Gil na nakatukaw sa may fountain kan PNB kan magsumbong an sarong dating kaklase sa GRCO sa NCF na si Happy daa mayo sa Partido kundi yaon sa balcony kan Bichara medyo nag aagrangy mantang pig paparakitik nin sarong lalaki. Natural, inabangan ni Gil an duwa sa lobby kan Bichara, asin sa hagyanan pa sana nagka igua nin borolyada, nagparibayan nin flying kick, kamros, karate, asin mga morodahan, marhy na lang ta nasawa nin pulis na nakatambay sa atubangan ni Bichara. Duman narealize ni Gil na mayong kamugtakan si ginibo nindang sumpaan sa balcony, mas makakanigo daa na an sumpaan gibohon sa atubangan kan altar o bagaman sa Grotto. An gabos natapos, natunaw, iyo idto an inapod na The Broken Dreams of Balcony.


An Doktrina Asin Mga Tipan: July 2006\nIyo ini An Doktrina Asin Mga Tipan na pinagsalin sa simple asin ordinaryong Bikol ni Geopoet na gikan mismo sa orihinal na linguwaheng Ingles na naglalaman nin mga kapahayagan na pinagtao ki Joseph Smith Jr., An Propeta kan mga Huring Aldaw. (Note: This translation is a voluntary work of Geopoet and The Church of Jesus Christ of Latter-day Saints have no sanction over this translation. Whatever typographical or grammatical error observed in this translation is all committed by Geopoet).\nAn Doktrina asin Mga Tipan sarong koleksiyon kan mga banal na kapahayagan asin mga inspiradong deklarasyon na pinagtao para sa pagtugdok asin pagpapamahala kan kahadean nin Diyos sa kinaban sa mga huring aldaw. Maski na ngani haros an gabos na mga seksiyon ipinapanungod sa mga miyembro kan An Simbahan ni JesuCristo nin mga Banal sa Huring Aldaw, an mga mensahe, mga patanid, asin mga pangulibat para sa kapakinabangan kan bilog na mga sangkatawohan, asin naglalaman nin sarong imbitasyon sa bilog na mga katawohan sa maski saeng rona na magdangog sa boses nin Kagurangnang JesuCristo, na nagsasabi sa sainda para sa saindang temporal na karahayan asin kan saindang daeng katapusan na kaligtasan.\nHaros an gabos na mga kapahayagan kaining katiriponan naresibe sa paagi ni Joseph Smith, Jr., an pinaka-enot na propeta asin presidente kan An Simbahan ni JesuCristo nin mga Banal sa Huring Aldaw. An mga iba man pinagpahayag sa paagi kan iba man niyang mga karibay sa Panguluhan. (Hilnga sa mga pambukas sa mga Seksiyon 135, 136, asin 138, asin mga Opisyal na Deklarasyon 1 asin 2.)\nAn libro nin Doktrina asin mga Tipan iyo an saro sa mga hariging gibo (istandard na gibo) kan Simbahan na pag-iriba an Banal na Bibliya, an Libro ni Mormon, asin an Perlas nin Dakulang Kantidad, kaya lang, an Doktrina asin mga Tipan nalalaen nin huli ta ini bakong sarong translasyon kan sarong suanoy na dokumento, pero igwa nin modernong pinaggikanan asin pinagtao nin Diyos sa paagi kan saiyang pinagpiling mga propeta para sa restorasyon kan saiyang banal na gibo asin an pagtutugdok kan kahadean nin Diyos sa mundo sa mga aldaw na ini. Sa mga kapahayagan an saro madangog sa malumanay pero mapusog na boses nin Kagurangnang JesuCristo, na nagtataram nin panibago sa dispensasyon kan kabilugan nin mga panahon; asin an gibo na pinagpupunan digde iyo an sarong pag-andam sa saiyang ikaduwang pagbabalik, sa kautuban asin yaon sa kauyonan kan mga tataramon kan gabos na mga banal na propeta magpoon pa sa kapinunan kan mundo.\nSi Joseph Smith, Jr., ipinangaki kan Disyembre 23, 1805, sa Sharon, Windsor Country, Vermont. Sa panahon kan saiyang hoben na buhay, siya naglipat na kaiba an saiyang pamilya duman sa Manchester, sa may sulnopang parte kan New York. Iyo idto habang siya namumuhay sa may harani kan Manchester sa panahon nin pamukad kan 1820, kan siya katorse anyos an edad, na siya nakapag-eksperiyensiya kan saiyang enot na bisyon, na kun saen siya pinagbisita sa persona nin Diyos, an Eternal na Ama, asin an saiyang Akeng Lalake na si JesuCristo. Siya pinagsabihan sa bisyon na ini na an tunay na Simbahan ni JesuCristo na pinagtugdok sa Bagong Tipan nin mga panahon, na nagpamahala sa kabilugan kan ebanghelyo, mayo na sa kinaban. An ibang banal na mga manipestasyon suminunod na kun saen siya pinagtukdoan nin kadakul na mga anghel; ini ipinagpahiling sa saiya na an Diyos igwa nin sarong espesyal na trabaho para saiya na gigibohon sa kinaban, asin sa paagi niya an Simbahan ni JesuCristo maibabalik sa kinaban.\nSa paglipas nin panahon si Joseph Smith nakapaggibo sa paagi nin banal na asistensiya na isalin asin ipublikar an Libro ni Mormon. Sa panahon na ini siya asin si Oliver Cowdery pinag-ordinahan sa pagkasaserdoteng Aaronic ni John the Baptist kan Mayo 1829 (D&T 13), asin sa dae nahaloy na paglipas kaiyan sinda man pinag-ordinahan sa pagkasaserdoteng Melchizedek kan mga suanoy na apostol na sinda Peter, James, asin John (D&T 27:12). An ibang mga ordinasyon nagsurunod na kun saen an mga susi nin pagkasaserdote ipinagputong sa sainda ninda Moises, Elijah, Elias, asin kadakul pang mga lumang propeta (D&T 110; 128:18, 21). Ining mga ordinasyon, sa katotoohan, sarong restorasyon kan banal na autoridad sa tawo sa kinaban. Kan Abril 6, 1830, sa irarom kan langitnon na direksiyon, si Propetang Joseph Smith pinag-organisa an Simbahan, asin kaya an tunay na Simbahan ni JesuCristo giraray nagin operatibo bilang sarong institusyon sa pag-iriba nin mga tawo, na may autoridad na magtukdo nin ebanghelyo asin magpamahala kan mga ordinansa nin kaligtasan. (Hilingon sa Perlas nin Dakulang Kantidad, Joseph Smith-History 1:1-75; D&T 20.)\nIning mga sagradong kapahayagan naresibe bilang kasimbagan sa pangadyeon, sa mga panahon nin pangangaipo, asin nagluwas sa tunay na buhay na mga sitwasyon na imbuwelto an tunay na mga katawohan. An Propeta asin an saiyang mga pag-iriba naghagad nin banal na paggiya, asin ining mga kapahayagan nagpapatotoo na saindang naresibe an mga ini. Sa mga kapahayagan an saro makakahiling sa restorasyon asin pagbubukas kan ebanghelyo ni JesuCristo asin sa pagpapahayag kan dispensasyon kan kabilugan nin mga panahon. An pasulnupang paghiro kan Simbahan gikan sa New York asin Pennsylvania, pasiring sa Ohio, pasiring sa Missouri, pasiring sa Illinois, asin an pinakahuri pasiring sa Great Basin kan sulnupang Amerika, asin an mga dakulang pakipagbuno kan mga banal sa paghingohang maitugdok an Sion sa kinaban sa modernong mga panahon, iyon man an ipinagpahiling na maipagpaliwanag kaining mga kapahayagan.\nNagkapira sa mga naenot na mga seksyon imbuwelto an mga bagay mapanungod sa pagsalin asin publikasyon kan Libro ni Mormon (hilingon an mga Seksyon 3, 5, 10, 17, 19). Nagkapira sa mga nahuring mga seksyon pinagpahiling an gibo kan Propetang Joseph Smith sa ginigibo na inspiradong pagsalin kan Bibliya, na sa panahong idto kadakul kan mga bantog na mga pandoktrinang seksyon an nagkareresibe (hilinga, halimbawa, an Seksyon 37, 45, 73, 76, 77, 86, 91, and 132, an lambang saro sainda igwa nin direktang kasumpayan sa pagsalin kan Bibliya).\nSa mga kapahayagan an mga doktrina kan ebanghelyo ipinagtugdas na igwang mga eksplikasyon mapanungod sa mga pundamental na bagay arog kan natura nin Panguluhang Diyos, an pinaggikanan nin tawo, an katunayan ni Satanas, an katuyuhan kan mortalidad, an kaipuhanan para sa pagsunod, an kaipo para sa pagsosolsol, an mga gibo kan Banal na Espiritu, an mga ordinansa asin mga gigibohon mapanungod sa kaligtasan, an kamumugtakan kan kinaban, an paabuton na mga kondisyon kan tawo pagkatapos kan pagkabuhay-liwat asin an paghuhukom, an daeng kasagkorang relasyon sa pagkasal, asin an eternal na natura kan pamilya. Siring man an graduwal na pagpahayag kan administratibong estruktura kan Simbahan ipinagpahiling sa paagi nin pag-apud kan mga obispo, an Enot na Panguluhan, an Konseho kan Dose, asin an Korum kan Sitenta, asin an pag-establisa kan iba pang pangenoton na mga opisina asin mga Korum. Sa katapus-tapusi, an testimonya na pinagtao manungod ki JesuCristo--- an saiyang kabanalan, an saiyang kadakulaan, an saiyang perpeksyon, an saiyang pagkamoot, asin an saiyang kapangyarihan sa pagtubos--- iyo an naghimo kaining libro na magin dakulaon na halaga sa pamilya nin mga katawohan asin mas mahalaga pa kesa sa mga kayamanan kan bilog na kinaban.\nSarong bilang kan mga kapahayagan an pinagpublikar sa Sion (Independence), Missouri, kan 1833, sa irarom kan titulong An Libro kan mga Katugunan para sa Gobyerno kan Simbahan ni Cristo. Manungod kaining publikasyon an mga elders kan simbahan nagtao nin solemnong testimonya na an Kagurangnan nagpatotoo kan talaan sa saindang mga kalag na an mga kapahayagan na ini talagang totoo. Habang an Kagurangnan padagos na nakipag-olayan sa saiyang mga surugoon, sarong pinag-uswag na katiriponan an pinagpublikar sa huring duwang taon sa Kirtland, Ohio, na may titulong Doktrina asin mga Tipan kan Sinbahan kan mga Banal sa Huring Aldaw. Sa publikasyon na ini kan 1835, an pinagsurat na testimonya kan Doseng Apostoles itinakod na minasunod:\nTESTIMONYA KAN DOSENG APOSTOLES SA KATOTOOHAN KAN\nLIBRO NIN DOKTRINA ASIN MGA TIPAN\nAn testimonya kan mga Testigos para sa Libro kan mga Katugunan nin Kagurangnan, na an mga katugunang ini Saiyang pinagtao sa Saiyang Simbahan sa paagi ni Joseph Smith, Jun., na pinagnombraran sa paagi kan boses kan Simbahan para sa katuyuhang ini:\nKami, baya, nakamate nin mahuyong boot na magpapahayag nin testimonya sa bilog na kinaban nin mga katawohan, sa lambang piglalang sa lalawgon kan kinaban, na an Kagurangnan nagpatotoo sa talaan kan samuyang mga kalag, sa paagi kan Banal na Espiritu na ipinaglindong sa samuya, na ining mga katugunan ipinagtao sa paagi kan inspirasyon nin Diyos, asin sinda kapakinabangan para sa gabos na mga tawo asin sinda tunay na totoo.\nSamuyang itinatao ining testimonya sa kinaban, an Kagurangnan bilang iyo an samuyang katabang; asin ini iyo sa paagi kan grasya nin Diyos Ama, asin kan Saiyang Ake, si JesuCristo, na kami pinagtugutan na may pribilihiyo sa pagpapatotoo sa kinaban, na tanganing kami nag-oogmang gayo, pirmeng nagpapangadye sa Kagurangnan na an kaarakian nin mga tawo makapagpakinabang sa mga ini.\nAn mga pangaran kan Dose iyo sinda:\nAn nagsurunod na mga edisyon kan Doktrina Asin Mga Tipan, mga kadagdagang kapahayagan o ibang mga bagay na nakatala ipinagdagdag, bilang naresibe, asin bilang pinagka-oroyunan sa paagi nin manigong mga asembliya o mga kumperensiya kan Simbahan.\nSa pagpoon kan 1835 na edisyon, sarong surunod-sunod na pitong teolohikong mga leksyon an pinagdagdag; an mga ini pinagtituluhan na “Mga Lektura nin Pagtubod”. An mga ini pinaghanda para gamiton sa Eskuwelahan kan mga Propeta sa Kirtland, Ohio, kan 1834-1835. Maski na ngani kapakinabangan para sa doktrina asin instruksiyon, an mga lekturang ini pinaghango gikan sa Doktrina asin mga Tipan sa 1921 edisyon nin huli ta an mga ini dae pinagtao o pinagpresentar bilang mga kapahayagan para sa bilog na Simbahan.\nSa presenteng edisyon kan Doktrina asin mga Tipan, tulong dokumento an pinagdagdag para sa enot na pagkakataon. An mga ini iyo an Seksyon 137 asin 138, pinapatugmadan an mga pundamental nin kaligtasan para sa mga gadan; asin an Opisyal na Deklarasyon 2, pinagpasabot na an gabos na maninigong mga lalakeng miyembro kan simbahan puwede nang pag-ordinahan na dae magpakundangan kun anuman an rasa o kulay.\nIni sarong katunayan na an ibang mga sala naipagpadagos sa nakaaging mga edisyon, partikularmente an historikong mga parte kan mga pamayuhan kan seksyon. Kasunod kaini an edisyon na ini naglalaman nin mga koreksyon kan petsa asin mga pangaran, lugar asin man kadikit na iba pang menor na koreksyon kun ini puwedeng maninigo (arog baga sa dae na paggamit kan dae-manigong mga pangaran magpoon sa Seksyon 78). An mga pagbabagong ini pinaggibo na tanganing darahon an materyal pasiring sa kompormidad kan mga historikong mga dokumento. An iba pang mga espesyal na mga katangian kaining pinaka-aktibong edisyon iyo an kaibahan na mga mapa na nagpapahiling kan mga mayor na heograpikong lokasyon kun saen an mga kapahayagan naresibe, dagdag pa an mga imprubadong mga krusis na mga reperensiya, mga pamayuhan nin mga seksyon, asin mga pinahalipot na mga tema, an bilog na ini pinagdesinyo tanganing makatabang sa mga parabasa na makasabot asin mag-ogma sa mensahe nin Kagurangnan na yaon sa Doktrina asin mga Tipan.\nNin mga Nilalaman\nposted by Gil Gregorio at 9:22 AM\nMga Tula ng Buhay, Pag-ibig, atbp.\nBicolano Essays and Poetry\nAN MGA DEKLARASYON KAN SIMBAHAN


SA RELOKASYON NIN MGA POSTE: Casureco II, NEA iyo an nag-aabala\nCanaman, Camarines Sur - An Camarines Sur II Electric Cooperative (Casureco II) asin National Electrification Administration (NEA) iyo man sana an nag-aabala sa proceso sa relokasyon sa tamang lugar kan saindang mga electrical post na apektado kan road widening project kan Department of Public Works and Highways (DPWH) huli kan ginigibong pagbago naman kan saindang saindang cuentada.\nIni an tuyaw ni Assistant District Engr. Richard Emmanuel Ragragio kan 2nd Engineering District kan DPWH sa Camarines Sur matapos enot nang nagsumiter kan saindang cuentada an Casureco II na may babayaran an ahencia nin P16.8 milyon sa mga poste na gagaboton sa laog kan national highway sa Ciudad nin Naga asin pagtaraid na banwaan nganing ibalyo sa tamang lugar alagad nagbago naman kan saindang costing huli ta pati an pagribay kan bagong mga electrical post papabayadan pa sa saindang opisina.\nBase sa Joint Circular kan Department of Energy (DoE) asin kan DPWH an saindang kasundoan nag-epekto kan Hulyo 20, 2017 asin an costing sa relokasyon kan mga poste kan mga cooperativa nin electricidad papasanon kan obras publika.\nIsusumiter kan cooperativa sa NEA nganing saindang aprobaran an costing sa relokasyon asin kun mayo nang problema sa cuentada saindang iindorsar sa DPWH nganing tagamahan nin fondo. An patrabajo magtatarabangan an ahencia asin cooperativa nin electricidad mantang sinda an igwang pagkasabot sa lado nin electrical.\nAn Joint Circular nakatalaan magpaso sa Agosto 2018, huli kaini duda si Ragragio na posibleng magkaigwa nin problema sagcod na maabala an relokasyon asin an mangyayari kaini an Casureco II iyo na an may sisimbagong sa gastos sa relokasyon kan mga electrical post.\nPigsumiter na kan 2nd Engineering District si P16.8 milyon na costing alagad mawot naman bagohon an cuentada kan Casureco II. Kun arog kaini padagos na dai mahahali an mga poste sa mga national road.\nSi Congresista Gabriel H. Bordado Jr. kan tercer distrito kan Camarines Sur haloy nang naghuhurot na dapat punan na an relokasyon alagad kun dai mangyayari dapat igilid na muna an implementasyon kan mga road widening project sagcod na dai nagkakaharali an mga ulang sa tinampo.\nDelicado sa mga aksidente sa trafico kun padagos na nagdadanay an mga estractura sa national road, sabi pa.


Si Oskar Schindler (28 Abril 1908 – 9 Oktobre 1974) sarong Aleman na industrialista asin kaapil sa Partido Nazi. Saiya an kreditong dakula sa pagligtas sa kagadanan kan 1,200 na Hudyo durante kan Holokausto paagi nin pag'empleyo sainda sa saiyang mga pabrika na gibohan mga losang produkto asin mga munisyon. An saiyang mga pabrika namomogtak sa okupadong Polonya asin sa Protektorado nin Bohemia asin Moravia. Siya an nagin laman kan nobelang Schindler's Ark (1982) asin kan pelikulang ipigbatay igdi, an Schindler's List (1993) na nagladawan saiya komo sarong oportunista na benta asin delehensya sana an tuyo alagad kahurihan ipinahiling an pambihirang kusog-boot, hanot-ginhawa, asin higos sa pagligtas sa mga buhay kan saiyang mga empleadong mga Hudyo.\n(1908-04-28)28 Abril 1908\n9 Oktobre 1974(1974-10-09) (edad 66)\nMount Zion Sementeryong Katoliko\nEmilie Schindler (1928–1974)\nHans Schindler (ama)\nFranziska Luser (ina)\nAn pabrika ni Schindler sa Kraków (2011)\nSi Schindler nagdakula sa Zwittau, Moravia, asin yaon sa magkapirang okupasyon bago nagsali sa Sbwehr, an serbisyo intelihensya kan Nazi Alemanya kan 1936. Nagbali siya sa Partido Nazi kan 1939. Bago an pagsakop kan Czechoslovakia kan 1938 kan Alemanya, siya nagkokolekta nin impormasyon sa mga perokaril kan mga hiro-hiro kan mga tropa militar para sa gobyerno Aleman. Siya inaresto kuta kan gobyerno Tseko huli sa pag-espiyang ini alagad pinalibre sa ri'gon kan Pag'oroyon Munich (Munich Agreement). Si Schindler pasige an pagdamot nin impormasyon para sa Nazi, nagtratrabaho sa laog kan Polonya kan 1939 bago ini sinakyada asin sinakop kan Alemanya sa pagpoon kan Ikaduwang Gerang Pankinaban. Kan taon 1939, si Schindler nabakal an sarong pabrika nin mga enamel na produkto sa Kraków, Polonya, na nag'eempleyo nin mga 1,750ng trahabador, na an labing sangribo anas mga Hudyo. An saiyang kuneksyon sa Abwehr napakinabangan na gayo niya sa pagbangga sa mga hiro na ideportar an saiyang mga Hudyong trabahador asin madara sa mga kampo konsentrasyon kan Nazi sa pagpuho' sainda. Sa pag'isog kan panahon, si Schindleer napipiritan nang magsuhol sa mga Nazi'ng opisyal kun ano-anong mamahalon na barakalon, darakulang kantidad na makukua sana sa inapod na black market ngarig ma'irayo niya sana sa disgrasya an saiyang mga trahabador.\nAn pabrika ni Schindler sa Brünnlitz (2004)\nSiya tolong beses inaresto kan SS Aleman asin mga Nazi'ng opisyal huli sa soboot korupsyon asin sa pagtabang na dai-autorisado sa mga Hudyo alagad dai man siya nakasohan.\nKan matapos an gera, siya asin agom niyang si Emilie nag'estar sa Regensburg, Alemanya. alagad kan 1949 naghubo' sinda sa Argentina. Kan 1957, suway na alagad bako man dibursyado ki Emilie, solong nagbalik si Schindler sa Alemanya kun saen nagadan kan Oktobre 1974, tios asin mayong kwarta asin haros dai na kaboro-bisto. Idtong mga makuapo kan mga nailigtas niyang mga Hudyo pinaglakaw nanggad na mahubo an saiyang restos para sa paglubong sa daga kan Israel.\nKan 1993, an Yad Vashem ginawadan sa Oskar asin Emilie Schindler kan titulong "Mga Matanos sa Pag'oltan kan mga Nasyon" (Righteous Among the Nations) sa pagmidbid kan saindang mga paghingoa durante kan Holokausto sa tahaw kan pagtaya' ninda sa makuring peligro sa buhjay ninda.\nAn United States Holocaust Memorial Council kan taon 1993 ginawadan postuma si Schindler kan Medal of Remembrance kan museo. Bihira sanang igawad ini, an Medalya pigresibi ni Emilie para sa agom niyang si Oskar sa sarong seremonyang ginibo sa Hall of Remembrance kan Museo.\nAn istorya kan buhay ni Schindler orog na nag'ani nin paayaw-ayaw na atensyon huli sa 1993 pelikula ni Steven Spielberg, an Schindler's List na binase sa nobelang Schindler's Ark, sinurat ni Thomas Feneally kan 1983.\n↑ iskarschindleer.com. Kinua 23-02-18u\n↑ www.ushmm.org.Kinua 23-02-18\n↑ Oskar Schindler at Yad Vashem website\nPinaghugot gikan sa "https://bcl.wikipedia.org/w/index.php?title=Oskar_Schindler&oldid=174776"\nLast edited on 1 Agosto 2018, at 10:45


Mosku - Wikipedia\nAn Mosku (sa Ruso Москва) iyo an kapitolyo nin Rusya, asin (depende sa estadistiko) an pinakamatawo o ikaduwang pinakamatawong ciudad sa Europa. Igwa ining 10,382,754 na tawo segun sa sensus kan 2002. Ini an sentro kan ekonomiya, pinansya, edukasyon asin transporte kan Rusya. Digdi nakamogtak an Kremlin na harong nin presidente kan Rusya.\nAn arkitektura nin Mosku asin an kaining kultura bistado sa enterong kinàban. Didgi nakamogtak an Katedral ni San Basilio, an Katedral ni Hesukristo Salvador, asin an mga Sieteng Hermana. An Mosku sarong sentro nin ekonomiyang pankinaban asin harong kan dakolun na mga bilyonaryo. An pinaká mahigos na metro sa kinàban ay an metro nin Mosku, na bistado man sa kagayanon kan kaining arkitektura.\nAn pangaran nin Mosku hale sa Salog kaini (Salog nin Mosku).\nSa Ikaduwang Guerra na Pankinaban, dae nakalaog an mga sundalo ni Hitler sa ciudad. Ini na kontribu sa pagkadaog nin Alemanya sa pagkatapos kainin guerra.\nSa taon na 1980, an Mosku an harong kan Karawatan Olipimko (Olympic Games).\nAn klima nin Mosku bistado sa maliputun na taglipot (winter). An taginit didgi katamtaman asin halipot sana. An pinaká mainit na bulan ay an Hulyo asin Agosto. An tempertara na medyo kaini ay 22 na grado. Sa Enero, an temperaturang normal ay menos -6 na grado sa aldaw asin menos -12 sa banggi. An pinaká mainit na temperatura na narehistro ay 36.7 na grado. An pinakámalipot menos -42.2 na grado sa Enero, 1940.\nPinaghugot gikan sa "https://bcl.wikipedia.org/w/index.php?title=Mosku&oldid=160473"\nLast edited on 1 Mayo 2016, at 13:00\nHuring pigliwat an pahinang ini kan 1 Mayo 2016, alas 13:00.


Home / Bicol News / Camarines Sur / Drugs / News / PDEA / PDEA asset, kinasohan nin robbery extortion\nBicol Standard Newspaper Friday, November 01, 2019 Bicol News, Camarines Sur, Drugs, News, PDEA\nNAGA CITY—Pinangaladan na si Agent King Lucero, an hefe kan PDEA sa Camarines Sur na magpa interview sa media, dapit sa ipig dadaklag na isyu kontra saiya, nin huli sa imbestigasyon na ginigibo kan saindang opisina ngonian.\nSi Lucero nagpasabot sa Bicol Standard na mahalat siya na matapos an imbestigasyon manongod sa suboot robbery-extortion na an sinasabing imbuelto siya asin an ibang mga tawohan kan Philippine Drug Enforcement Agency (PDEA).\nSa nagunong informasyon dapit sa robbery-extortion case na imbuelto an pangaran ni Lucero, si Ricelyn Yebra, alyas Joyce, na nagpabistong ahente kan PDEA, bwelong nag estoryakan saiyang naaaraman asin partisipasyon sa nangyari.\nNag paliwanag si Yebra sa media kan kasohan siya sa Regional Trial Court (RTC) nin Robbery Extortion, na nangyari kan Domingo na odto, sa Zone 5, Brgy. San Felipe, digdi.\nSabi ni Yebra, dai siya nin pagkaaram kan robbery extortion na ini. Kun igwa suboot siya nin participasyon, nangyari ini ta ta nag tubod kan sugo ni King Lucero, an pamayo kan PDEA sa Camarines Sur na ibahan sa BDO si Allanoding Tamora.\nAn duwang nasambit na pangaran iyo an biktima sa robbery extortion.\n"An sugo sako ni Lucero ibahan ko si Tamora sa BDO asin pakatapos ihatod ko sa bus terminal ta maoli sa Legazpi City", sabi ni Yebra.\nMientrastanto, nag pahayag pa si Yebra na antes nangyari an sinasabing robbery holdup, bisto na niya asin kan PDEA si Salic Magoraon.\nKan Oktubre 23, 2019, igwa na sinda nin enot na transaction, ta nag test buy na sinda asin nakabakal sa sainda nin 100 gramos nin shabu.\nNangyari ini sa SM, sa Sucat, Paranaque.\nRobbery Extortion sa Naga City\n"Nabigla ako asin an mga pagiriba kan maaraman na si Magoraon asin si Tamora yaon na sa Naga City. Kaya, dinumanan sinda kan grupo kan PDEA", sabi ni Yebra.\nKan Oktubre 27, alas 10:15 nin odto, nakipag helingan mananggad an mga taga PDEA asin si Yebra ki Magoraon asin Tamora sa San Felipe.\nDuman na nangyari an sinasabing robbery extortion, ta suboot hinagadan kan mga ahentes kan PDEA si Magoraon asin Tamora nin kantidad P3,000,000, tagani na dai sinda arestaron asin kasohan.\nAfuera kan hinahagad na cuarta, kinua pa kan mga nagpabistong ahente kan PDEA si reloj asin wedding ring na sulot ni Tamora, kabale an gabos na laog na cuarta sa saiyang pitaka, sabi pa.\nMaghapon kaiba kan PDEA si Tamora asin Magoraon kan Oktubre 27.\nPoco mas o menos alas 6:00 nin bangui, paghale ninda sa Diversion Road, sa Mabulo paluwas sa Milaor, Camarines Sur saka pa sana sinda nagpasiring sa BDO sa SM City, sa Triangulo, digdi.\nAn pahayag ni Ricelyn Yerba, mag atubangan sinda ni Lucero asin Magoranon sa laog kan itom na awto, na ibahan niya si Tamora paglaog sa SM ta makua nin cuarta sa BDO.\nAn dating P3 million na dati hinahagad sa duwa, nagi na sanang P900,000.00.\nDai na nangyari an pig hahalaw na pag withdraw nin cuarta na nabukingna an transaction, ta may nag sumbong na si Tamora sa pulis na biktima siya nin robbery extortion.\nPirang minutos sana, nagpadara nin dakul na pulis sa lugar asin dinakop si Yerba, na kan panahon na ito, nasikrapan ni Tomara na naghahalat pa saiya sa SM lobby.\nNin huli ta dai bisto an pangaran kan ibang PDEA agents na kabale sa casong ini, an solamteng nakasohan iyo si Yebra.\n"Preparado ako na sabihon an gabos na katotohanan sa kasong ini," sabi pa ni Yebra.\nPDEA asset, kinasohan nin robbery extortion Reviewed by Bicol Standard Newspaper on Friday, November 01, 2019 Rating: 5


Nobela ni Merlinda\nWith Dr. Merlinda Bobis in Legaspi City last January 23. Dr. Bobis received the 'Omaw sa Orágon Award' given by Aquinas University to Bikolanos who have done exemplary works for the development of Bikol culture. Dr. Bobis is a novelist, poet, playwright, and performer extraordinaire. She now based in Australia where she teaches Creative Writing at the University of Wollongong.\nAN ORAG ni Merlinda Bobis dakula asin mahiwas, mala ngani ta inampon na siya kan kontinenteng Australia asin hinihiling na saro sa saindang pinaka-maoorag na parasurat. Alagad, siring sa sarong aki o namamanwaan kan sarong rona, minakiling an sarong parasurat sa saiyang ginikanan asin hilingon ini bilang sarong poetika na pinaghahalean kan tinta kan saiyang mga istorya.\nIni an dakulang ipinasabot kan ‘Omaw sa Orágon’ na ginibo kan Enero 23 sa Aquinas University (AUL) sa Legaspi kun nuarin ibinilang si Bobis sa mga orágon na Bikolano—naenot nang tinawan honra kan mga nakaaging taon sinda Merito Espinas (posthumously, 2002) asin man an Oasnon na nobelitang si Abdon M. Balde Jr. (2008). Sa ‘Omaw’ ipinahiling kan AUL an kadakulaan kan orag na ipinahiling ni Bobis sa saiyang mga istorya, rawitdawit asin pasali (drama).\nSa pag-ako ni Bobis kan honra, ihineras niyang giromdom an nangongorog na poetika sa saiyang pagsurat. Ibinuyboy niya an mga istorya kan saiyang pagka-aki na minapoon pa duman sa saiyang mga apoon—dapit sa mga kasag na nawawara ta kinua kan mga tawong lipod sa saindang harong asin man mga eksperiyensiya kaidto na mga mayayaman na ugat kan saiyang mga panurat. Siring man, malaad niyang ihineras na dai nanggad balakid an rayo sa dagang tinubuan asin mga mahal sa buhay tanganing maipadagos na maisurat, maipasali, asin maisabuhay an mga agi-agi kan Bikol.\nMala ngani ta biyong nag-aniningal an saiyang boses kan kantahon niya an parte kan “Cantada ni Daragang Magayon (Cantata of the Woman-Warrior)”—an pinakapopular sa mga pasaling nasurat niya. Sa sarong short film, ipinadalan man an padagos na pagtulod ni Bobis kan post-colonial na arte kan Kabikolan mantang nakatuon sa suanoy na mga tradisyon. Kun hihilingon tang mga kontemporanyong paradalan, nagkaigwa nang ibang ladawan ni Daragang Magayon na sa halabang panahon hinihiling sana kaidto bilang ehemplo kan babayi na malumanay asin magayon. Sa panurat ni Bobis, si Daragang Magayon, maorag man, salugsog sa sulog kan panânaw na an orag panlalaki sana. Mala ngani ta an Daragang Magayon nakikilaban para sa banwaan, katotoohan, asin iba pang mga birtud na kaidto lalaki sana an tinutubdan na may kusog na manindugan para sa mga ini.\nTotoo man nanggad an sabi ni Jazz Llana sa sarong email na “...when it comes to Merlinda, iba man talaga.” Igwa nin girabo sa takyag asin ukag sa tulak an performance.\nSa ngunyan, igwa si Bobis sampolong libro; apat na koleksiyon nin mga rawitdawit, sarong libro nin rawitdawit-epiko, sarong katiriponan nin mga lectures, asin apat na nobela. Kadaklan kan saiyang mga nobela napublikar sa Australia asin may mga bersyon na maluwas sa US.\nKun babasahon an saiyang mga nobela, an mga ini malinaw na ladawan kan saiyang hinalean na banwaan. Sa mga pagpapamidbid saiya bilang parasurat, dai nanggad mawawara an linyang ‘sa lindong kan anino kan sarong bulkan’—an bulkan Mayon. Asin sa saiyang mga nobela, madudukayan an agi-aging kun mababasa kan sarong Bikolano, makukua niya man an saiyang sadiri huli ta agimadmad Bikolnon, daing dúwa-dúwa, an dugong minaagos sa mga ugat kan saiyang osipon.\nSa pagtao saiya kan AUL kan ‘Omaw sa Orágon’, namukna man an pagkakaigwa kan Merlinda Bobis Short Story Writing Contest na sosog sa plano gigibohon taon-taon asin saro sa mga premyo an pagkakaigwa nin pagkakataon na ma-workshop niya an manggaganang istorya—sarong pagkakataon na sa hiling ko kaipuhan sa satong banwaan huli ta an workshop sa pagsurat osipon medyo nagkukulang kun ikukumpara sa workshops para sa pagsurat rawitdawit. Kun sosog sa parasurat man na si Kristian Cordero na an mga Bikolano mga natural na mga mainósip, tibaad man lamang mailuwas an mga osipon na ini asin maging dakulang parte kan mayaman tang literatura, sa paagi kan workshops asin contests.\nSa importanteng pagkakataon na ini, hinihiling kong saro man na agyat an ‘Omaw sa Orágon’ para ki Dr. Merlinda Bobis. Inaagyat kaini an mga Bikolano na kamôtan asin pagmakulugan an Kabikolan asin mga agi-agi, tradisyon, asin kultura kan ronâ. Inaagyat kita kaini na maging orog na sensitibo sa kamugtakan kan banwaan. Inaagyat kita na makabilog man nin mga bago asin lâbas na mga kaisipan, konsepto, asin mga paghirô na orog pang mapamidbid sa gabos kan satong pagka-Bikolano. Sa siring na paagi, dakulang gayo an satong maiheheras sa orog na mahiwas na dalagan kan mga kalakawan sa satong nasyon asin kinaban—siring sa mga nobela asin panurat ni Bobis.


Libro ni Mormon - Wikipedia\nAng libro sinurat kan dakul na mga suanoy na propeta na may pag-antabay kan espiritu nin propesiya asin kapahayagan. An saindang mga tataramon na isinurat sa mga laminang bulawan, sinambit asin pinahalipot nin sarong mangestoryang propeta na an pangaran Mormon. An rekord nagpapatotoo kan estorya nin duwang Bantog na banwaan na an saro kaini gikan mismo sa Jerusalem sa taon 600 B.C., asin ini nabanga asin nagin duwang nasyon, na inaapod na Nephita asin an saro Lamanita. An saro man na naenot na nag-abot sa kadagaan nin Amerika kan mga panahon na binaranga-banga nin Diyos an lingguwahe kan tawo sa Tore nin Babel.(Gen. 11:7) Ini man nabistong mga Jaredita. Pagkalipas nin rinibo-ribong taon,an gabos na banwaan na nasambit nagkagaradan asin nagkawarara asin mismong nagkatarada iyo na sana an mga Lamanita, asin sinda an mga pangenot na ninuno kan mga Amerikanong Indiyan.\nAn pinaka-importanteng rekord na yaon sa Libro ni Mormon iyo mismo an personal na ministeryo nin Kagurangnan na si Jesucristo sa mga Nephita sa panahon pagkatapos kan saiyang pagkabuhay-liwat. Ini nagtatao nin kapahayagan manungod sa mga doktrina nin ebanghelyo, ipinapahiling an plano nin kaligtasan, asin nagtutukdo sa mga tawo kun ano an saindang gigibohon tanganing makamtan an katuninongan sa buhay na ini asin an daeng kasagkoran na kaligtasan sa maabot pang buhay.\nPagkatapos na makumpleto ni Mormon an pagsurat, saiyang ipinamana an kasaysayan sa saiyang ake na si Moroni na iyo na an nagsurat nin mga kadagdagang estoryang aram niya asin pinagtago an mga lamina sa burobukid na pinag-apod na Cumorah. Kan Septiyembre 21, 1823, an parehong persona ni Moroni na yaon na sa estado nin kamurawayan, asin saro nang tawo na nabuhay-liwat, nagpahiling sa propetang si Joseph Smith, Jr. asin nagtao nin instruksiyon mapanungod sa suanoy na libro asin ang nakatalaan na pagsurat kaini sa lingguwaheng Ingles.\nSa nakatalaang panahon an mga lamina ipinagkatiwalang itinao ki Joseph Smith, na iyo mismo an nagsalin kaini sa paagi nin regalo asin kapangyarihan nin Diyos. An libro ngonyan naipublisa na sa kadakul na mga lingguwahe bilang sarong bag-o asin kadagdagang patotoo na si Jesucristo iyo an Ake nin Nabubuhay na Diyos asin an gabos na magtutubod asin magdulok sa saiya, asin magsusunod sa gabos niyang kasugoan asin ordinansa nin ebanghelyo maliligtas.\nMapanungod sa rekord na ini, si Joseph Smith nagsabi: “Ako nagsabi sa mga katugangan na ang Libro ni Mormon iyo an pinakatamang libro na nalalaen sa gabos na mga libro nin mundo, asin iyo ini an pinakapundasyon kan satuyang relihiyon, asin an sarong tawo magigin harani sa Diyos sa paagi nin pagsunod sa mga kaisipan kaini, na mas labi pa sa paagi nin arin man na libro.”\nBilang kadagdagan ki Joseph Smith, an Kagurangnan nagpahayag pa sa onseng tawo tanganing para sa saindang mga sadire mahiling man an mga laminang bulawan asin magin mga espesyal na mga testigo sa katotooohan asin kabanalan kan Libro ni Mormon. An mga isinurat nindang testimonya kabilang sa librong ini bilang “An Patotoo nin Tolong Saks” asin “Ang Patotoo nin Walong Saksi.”\nIniimbitaran niyamo an gabos na tawo sa gabos na mga lugar na basahon an Libro ni Mormon, paghorop-horopan sa laog kan saindang mga puso an mga mensaheng kalamanan kaini, asin hapoton an Diyos, an Daeng Kasagkoran na Ama, sa pangaran ni Cristo kun an librong ini nanggad totoo. An mga tawong nag-utob sa paaging ini asin naghapot na may pagtubod, makakamtan niya an testimonya nin katotoohan asin kabanalan sa paagi nin kapangyarihan kan Banal na Espiritu. (Basahon an Moroni 10: 3-5).\nAn mga tawong nagkamit nin banal na patotoong ini gikan sa Banal na Espiritu makakaaram man sa paagi nin parehong kapangyarihan na si Jesucristo iyo an paraligtas nin kinaban, na si Joseph Smith iyo an saiyang parapahayag asin propeta sa mga huring aldaw, na An Simbahan ni Jesukristo nin mga Banal sa Huring-aldaw  iyo an kahadean nin Kagurangnan na tinugdas liwat sa ibabaw nin kinaban, bilang sarong dusay na preparasyon para sa ikaduwang pag-abot kan Mesiyas.\n↑ Testimony of the Three Witnesses\n↑ Testimony of the Eight Witnesses\n↑ The LDS Scriptures\n↑ Simbahan ni Jesukristo nin mga Banal Sa Huring-aldaw\nKinua sa "https://bcl.wikipedia.org/w/index.php?title=Libro_ni_Mormon&oldid=178104"\nHuring binago an pahinang ini kaitong 19 Disyembre 2018, alas 00:18.


2 NEPHI TSAPTER 15\nAn ubasan (Israel) nin Kagurangnan magigin mapungawon asin an saiyang katawohan magkakawaratakwatak --- Mga makaheherak an maabot sainda sa saindang apostasya asin pagkaralawigaw na kamugtakan --- An Kagurangnan magpapaitaas nin sarong bandera asin titiriponon ang Israel --- Ikumpara sa Isaias 5.\nAsin pagkatapos ako magkakanta sa sakuyang namumutang gayo nin sarong awit nin sakong pagkamuot, na manungod sa saiyang ubasan. An sakong namumutang gayo igwa nin sarong ubasan sa sarong mabinungang bulod.\n2 Asin siya nagkukudal kaini, asin tinitipon paluwas an mga gapo kaini, asin tinanuman ini nin sarong pinakapiling ubas, asin pinatugdukan nin sarong torre sa katahawan kaini, asin man naggibo nin sarong ginikan sa laog kaini; asin siya maigot na nagbabantay na tanganing ini magbubunga nin mga ubas, asin ini nagbunga nin layas na mga ubas.\n3 Asin ngonian, O mga nag-eerok sa Jerusalem, asin mga tawo nin Judah, husgaran mo, Ako na nakikiolay saindo, Ako asin an sakuyang ubasan.\n4 Ano pa daw an dapat na dagdag gibohon sa sakong ubasan na dae ko pa nahimo sa laog kaini? Kun kaya, kan ako magbantay na tanganing kuta na magbunga nin mga ubas ini lugod nagbunga nin layas na ubas.\n5 Asin ngonian magduman ka; Ako an magsasabi saimo kun ano an sakuyang gigibohon sa sakong ubasan --- Ako an maghahale kan mga sagabal kaini, asin ta ini kakarakanon; asin Ako an magpapabagsak kan kudal kaini, asin ini patitimak-timakan;\n6 Asin pababayaan kong ini magkakasarayang; ini dae pahahawanan ni ipapabungkal; pero magtatalubo digde an mga binit asin mga tunok; ako magsusugo sa mga panginoron na dae sinda magpabulos nin uran saiya.\n7 Ta an ubasan nin Kagurangnan nin mga Hukbo iyo an harong nin Israel, asin an mga katawohan nin Judah iyo an marhay na pananom; asin siya naglalaom para sa paghuhukom, asin uya, pagdadaog-daogon; para sa pagkamatanos, pero uya, sarong inagrangay.\n8 Herak man sainda na nagtatakin nin harong sa harong, hanggan maubusan nin lugar, na sinda puwedeng ipamumugtak na magsosolo-solo sa katahawan kan kinaban!\n9 Sa sakuyang mga talinga, nagsabi an Kagurangnan nin mga Hukbo, sa katotoohan kadakul na mga pagharongon na magigin mapungaw, asin darakula asin magagayon na siyudad na mayong mag-eerok.\n10 Iyo, an sampulong akreng ubasan magbubunga sana nin sarong bat, asin an banhi na sarong homer magbubunga sana nin sarong efa.\n11 Herak man sainda na nagbubuhat nin amay sa pagka-aga, na tanganing sinda puwedeng makainom tulos nin maisog na inomon, na nagpapadagos sagkud sa pagkabanggi, asin an arak iyo an nakakapagpa-init sainda!\n12 Asin an arpa, asin an kudyapi, an pandereta, asin plawta, asin an arak iyo an saindang pinagpepyestahan; pero sinda dae nagpapahalaga sa mga kaggibohan nin Kagurangnan, ni hinihiling man laman an mga gibo kan saiyang mga kamot.\n13 Kaya, an sakuyang katawohan nagharale pasiring sa pagkasakop, nin huli ta sinda mayo nin kaaraman; asin an saindang mga honorableng mga tawo nagkagurutom, asin an kadakli sainda nagkadaragang sa kapahaan.\n14 Kaya, an impiyerno nagpahiwas kan saiyang pagsadire, asin nagbukas kan saiyang nguso na mayong kasagkoran; asin an saindang kamurawayan, asin an saindang kadaklan, asin an saindang pagpapagarbo, asin siya na nag-oogma, mababa pasiring duman.\n15 Asin an mga hamak na tawo dadarahon pababa, asin an makukusog na tawo magpapakumbaba, asin an mga mata kan mga mapagpalangkaw magpapakumbaba.\n16 Pero an Kagurangnan nin mga Hukbo papamurawayon sa paghuhukom, asin an Diyos na Banal magigin sagrado sa pagkamatanos.\n17 Pagkatapos an mga kordero magsasabsab siring na yaon sinda sa sadireng sabsaban, asin an sayang na mga lugar kan mga matataba iyo an pagkakakanan kan mga estranghero.\n18 Herak man sainda na nagguguyod nin kadaendatahan na may mga gakot nin pagmamalaki, asin kasalan na arog kan sarong lubid sa kariton;\n19 Na nagsasabi: Tugutan mo siya na magpaspas, hidalion an saiyang trabaho, na tanganing kita makakahiling kaiyan; asin tugutan na an hatol kan Solong Banal nin Israel darahon paharani asin mag-abot, na tanganing kita makaaram kaini.\n20 Herak man sainda na inaapud an maraot na marahay, asin an marahay maraot, na nagbugtak nin kadikloman para sa liwanag, asin an liwanag para sa kadikloman, na nagbugtak nin mapait para sa mahamis, asin an mahamis para sa mapait!\n21Herak man sainda na madudunong sa saindaing pansadereng mga mata asin sa matiyaga sa saidang sadireng paghiling!\n22 Herak man sa makukusog mag-inom nin arak, asin mga tawong makukusog maghalo nin maiisog na inumon;\n23 Na nagkakampi sa mararaot nin huli sa suhol, asin binale-wala an pagkamatanos nin mga matatanos gikan saiya.\n24 kun kaya, habang an kalayo naglalaad kan pinag-anihan, asin an laad nag-uubos kan mga ipa, an saindang mga ugat iyo an kalapaan, asin an saindang mga pamumurak minpaitaas na garong alpog; nin huli ta saindang inapon paharayo an ley kan Kagurangnan nin mga hukbo, asin pinagtuya-tuya an tataramon kan Solong Banal nin Israel.\n25 Kun kaya, an kaanggotan nin Kagurangnan nag-abot laban sa saiyang katawohan, asin saiyang pinaghunat an saiyang kamot laban sainda, asin hinampak sinda; asin an mga kabulodan nanggad nangiribig-kibig, asin an saindang mga katulangan nagkasuruhay sa katahawan kan mga tinampo. Para sa gabos na ini an saiyang kaanggotan dae nanggad naghupa, pero an saiyang kamot nakahunat pa man giraray.\n26 Asin siya magpapa-itaas nin sarong bandera sa mga nasyon gikan sa harayo, asin mangangapudan sa sainda gikan sa katapusan nin daga; asin hilnga, sinda mag-aarabot na may makaskas kahidalean; mayong mapapagal ni masisingkog sa sainda.\n27 Mayong matutungka ni matuturog; mayo nin pamugkos kan saindang mga habayan na mahahaluagan, ni an sintas kan saindang mga sapatos mapuputol;\n28 Na an saindang mga pana magin mataromon, asin an gabos na saindang mga pamana asertado, asin an mga kuko kan saindang mga kabayo mabibilang arog kan gapong-kiskisan, asin an saindang mga gulong arog kan sarong ipu-ipo, an saindang mga atungal arog nin sarong leon.\n29 Sinda mag-aatungal arog kan mga akionon pang leon; iyo, sinda mag-aatungal, asin sasakmalon an dakop, asin libreng dadarahon, asin mayong makaka-agaw.\n30 Asin sa aldaw na iyan sinda mag-aatungal laban sainda na arog kan atungal nin dagat; asin kun sinda maghihiling sa kadagaan, uya, kadikloman asin kamundoan, asin an liwanag madidikloman sa mga kalangaitan kaiyan.\n# posted by Unknown @ 11/06/2004 08:16:00 AM


Katuyuhan nin Diyos sa Tawo—Kun Paano Ihinayag | Kahadian nin Diyos\nIhinahayag ni Jehova an Katuyuhan Niya\nProgresibong ipinapasabot ni Jehova an katuyuhan niya, pero sa mga natatakot sana sa saiya\n1, 2. Paano ihinahayag ni Jehova an katuyuhan niya para sa katawuhan?\nIINIIBA nin nagmamakulog na mga magurang an mga aki ninda sa pag-urulay dapit sa mga bagay na pampamilya. Minsan siring, pinag-iisipan ninda kun gurano kadakul na impormasyon an sasabihon. An sinasabi sana ninda mga detalye na sa hiling ninda kaya nang sabuton kan mga aki.\n2 Kaagid kaiyan, progresibong ihinahayag ni Jehova an katuyuhan niya para sa mga tawo. Pero ginigibo niya sana iyan pag aram niyang tama na sa panahon. Pag-ulayan ta an halipot na sumaryo kun paano ihinahayag ni Jehova puon pa kan suanoy an mga katotoohan dapit sa Kahadian.\nTaano ta Kaipuhan an Kahadian?\n3, 4. Itinalaga daw ni Jehova antes pa an kasaysayan nin tawo? Ipaliwanag.\n3 Sa kapuon-puuni, bakong kabtang kan katuyuhan ni Jehova an Mesiyanikong Kahadian. Taano? Huling dai niya itinalaga antes pa an kasaysayan nin tawo; iyo, linalang niya an mga tawo na may libertad na magdesisyon. Sa siring, sinabi niya ki Adan asin Eva an saiyang katuyuhan para sa katawuhan: ‘Magbunga asin magdakul kamo, asin [panuon] nindo an daga, asin sakupon nindo [iyan].’ (Gen. 1:28) Pinagbutan man niya sinda na igalang an saiyang mga pamantayan sa kun ano an marahay asin kun ano an maraot. (Gen. 2:16, 17) Puwede kutanang magdanay na maimbod si Adan asin Eva. Kun nagin maimbod sinda asin an mga aki ninda, dai ta kaipuhan an Kahadian na pinamamahalaan ni Cristo para mautob an katuyuhan nin Diyos. Pano na kutana an kinaban ngunyan nin perpektong mga tawo, na gabos nagsasamba ki Jehova.\n4 Dawa nagrebelde si Satanas, Adan, asin Eva, dai liningawan ni Jehova an katuyuhan niya na panuon an daga nin perpektong mga tawo. Imbes, binago ni Jehova an saiyang paagi nin pag-utob kaiyan. An katuyuhan niya bakong arog nin tren na dapat dumalagan sa partikular na riles para makaabot sa destinasyon kaiyan, pero puwedeng madiskaril huli sa kagigibuhan nin iba. Pag sinabi niya an saiyang katuyuhan, mayo nin puwersa sa uniberso na makakaulang sa kautuban kaiyan. (Basahon an Isaias 55:11.) Kun may ulang sa sarong dalan, naggagamit siya nin ibang dalan. * (Ex. 3:14, 15) Kun sa hiling ni Jehova angay, ipinapaaram niya sa maimbod na mga lingkod an bagong paagi nin pag-utob niya kan saiyang katuyuhan.\n5. Ano an ginibo ni Jehova huli sa rebelyon sa Eden?\n5 Huli sa rebelyon sa Eden, nagdesisyon si Jehova na iiba sa katuyuhan niya an pag-establisar kan Kahadian. (Mat. 25:34) Sa kasaysayan na iyan nin katawuhan na garo baga dai nang paglaom, pinunan na ihayag ni Jehova an gagamiton niyang instrumento para ibalik an katawuhan sa dating kamugtakan asin halion an danyos na kawsa kan pagpurbar ni Satanas na mang-agaw nin kapangyarihan. (Gen. 3:14-19) Pero, dai ihinayag ni Jehova nin sararuan sana an mga detalye dapit sa Kahadian.\nPinunan Nang Ihayag ni Jehova an mga Katotoohan Dapit sa Kahadian\n6. Ano an ipinanuga ni Jehova, pero ano an dai niya ihinayag?\n6 Sa kainot-inuting hula, nanuga si Jehova na sarong “banhi” o aki an marunot sa halas. (Basahon an Genesis 3:15.) Minsan siring, dai niya ihinayag kaidto kun siisay an banhing iyan asin an banhi kan halas. Sa katunayan, dai siya nagtao nin dugang pang detalye dapit diyan sa laog nin mga 2,000 na taon. *\n7. Taano ta si Abraham an pinili, asin anong mahalagang leksiyon an manunudan ta digdi?\n7 Pag-abot nin panahon, pinili ni Jehova si Abraham na magin gikanan kan ipinanugang banhi. Siya an pinili huling naghinanyog siya ‘sa tingog ni Jehova.’ (Gen. 22:18) May manunudan kita diyan na mahalagang leksiyon—ihinahayag sana ni Jehova an katuyuhan niya sa mga may hararom na paggalang asin pagkatakot sa saiya.—Basahon an Salmo 25:14.\n8, 9. Anong mga katotoohan dapit sa ipinanugang banhi an ihinayag ni Jehova ki Abraham asin Jacob?\n8 Kan makipag-ulay si Jehova sa katuod niyang si Abraham paagi sa sarong anghel, ihinayag Niya sa kainot-inuti an mahalagang marhay na katotoohan na ini dapit sa ipinanugang banhi: Siya magigin tawo. (Gen. 22:15-17; Sant. 2:23) Pero paano kaini rurunuton an halas? Siisay an halas? Mahahayag an simbag pag-abot nin panahon.\n9 Nagdesisyon si Jehova na an ipinanugang banhi magikan sa makuapo ni Abraham na si Jacob, na nagpahiling nin dakulang pagtubod sa Diyos. (Gen. 28:13-22) Paagi ki Jacob, ihinayag ni Jehova na an Ipinanuga magikan sa aki ni Jacob na si Juda. Ihinula ni Jacob na an magikan na ini ki Juda maako nin “setro,” sarong sugkod na simbolo nin awtoridad nin hadi, asin na “sa saiya makuyog an mga banwaan.” (Gen. 49:1, 10, An Marahay na Bareta Biblia) Paagi sa deklarasyon na iyan, ipinarisa ni Jehova na an Ipinanuga magigin tagapamahala, sarong hadi.\n10, 11. Taano ta ihinayag ni Jehova ki David asin Daniel an katuyuhan niya?\n10 Mga 650 taon pagkagadan ni Juda, may ihinayag pa si Jehova ki Hading David—na naggikan ki Juda—dapit sa katuyuhan niya. Ilinadawan ni Jehova si David bilang ‘lalaking nakauyon sa saiyang puso.’ (1 Sam. 13:14; 17:12; Gui. 13:22) Huling si David may hararom na paggalang asin pagkatakot sa Diyos, nakipagtipan sa saiya si Jehova, na nanunuga na sarong magikan sa saiya an mamamahala sagkod lamang.—2 Sam. 7:8, 12-16.\n11 Pakalihis nin mga 500 na taon, ginamit ni Jehova si propeta Daniel para ihayag an eksaktong taon kan paglataw sa daga kan Linahidan, o Mesiyas. (Dan. 9:25) Para ki Jehova, “mahalagang marhay” si Daniel. Taano? Huling siya may hararom na paggalang ki Jehova asin padagos na naglilingkod sa saiya.—Dan. 6:16; 9:22, 23, NW.\n12. Ano an ipinapagibo ki Daniel, asin taano?\n12 Minsan ngani ginamit ni Jehova an maimbod na mga propetang arog ni Daniel para isurat an dakul na detalye dapit sa ipinanugang aki, an Mesiyas, bako pang panahon kaidto na ipasabot ni Jehova sa saiyang mga lingkod an lubos na kahulugan kan ipinasabong niya na isurat ninda. Halimbawa, pagkatapos na itao ki Daniel an bisyon dapit sa pag-establisar sa Kahadian nin Diyos, sinabihan siya na serahan nin tatak an hula sagkod sa itinalaan na panahon ni Jehova. Pag-abot kan panahon na iyan, “magigin abunda” an tunay na kaaraman.—Dan. 12:4, NW.\nGinamit ni Jehova an maimbod na mga lalaki arog ni Daniel para isurat an mga detalye dapit sa Mesiyanikong Kahadian\nLiniwanag ni Jesus an Katuyuhan nin Diyos\n13. (a) Siisay an ipinanugang banhi? (b) Paano tinawan ni Jesus nin liwanag an hula sa Genesis 3:15?\n13 Malinaw na ipinamidbid ni Jehova na si Jesus an ipinanugang aki, an magikan ki David na mamamahala bilang Hadi. (Luc. 1:30-33; 3:21, 22) Kan punan ni Jesus an ministeryo niya, urog na naliwanagan an katawuhan dapit sa katuyuhan nin Diyos. (Mat. 4:13-17) Halimbawa, hinali ni Jesus an ano man na pagduda sa kun siisay an “halas” na sinambit sa Genesis 3:14, 15 kan apudon niya an Diyablo na sarong “paragadan,” “putikon, asin an ama kaiyan.” (Juan 8:44) Sa kapahayagan na itinao ni Jesus ki Juan, ipinamidbid Niya “an gurang na halas” bilang an ‘inaapod na Diyablo asin Satanas.’ * (Basahon an Kapahayagan 1:1; 12:9.) Ipinahiling man diyan ni Jesus—an ipinanugang banhi—kun paano niya uutubon sa katapos-tapusi an ihinula sa Eden asin kun paano niya lalaglagon si Satanas.—Kap. 20:7-10.\n14-16. Pirmi daw na nasasabutan kan mga disipulo kan inot na siglo an lubos na kahulugan kan mga katotoohan na ihinayag ni Jesus? Ipaliwanag.\n14 Siring kan naaraman ta sa Kapitulo 1 kan librong ini, dakul an sinabi ni Jesus dapit sa Kahadian. Minsan siring, dai niya pirming ihinahayag an gabos na detalye na gustong maaraman kan mga disipulo niya. Dawa ngani nagtao siya nin espesipikong mga detalye, haloy-haloy pa—kun minsan dakul pang siglo an nag-agi—bago nasabutan kan mga parasunod ni Cristo an lubos na kahulugan kan mga katotoohan na ihinayag kan Kagurangnan ninda. Pag-ulayan ta an nagkapirang halimbawa.\n15 Kan 33 C.E., malinaw na ipinaaram ni Jesus na kukuanon sa daga an kairibang tagapamahala na matabang sa Hadi kan Kahadian nin Diyos asin bubuhayon sinda bilang espiritung mga linalang sa langit. Pero, dai tulos ini nasabutan kan mga disipulo. (Dan. 7:18; Juan 14:2-5) Kan taon man na iyan, ipinarisa ni Jesus paagi sa mga ilustrasyon na pagkasakat niya sa langit, maagi nguna an haloy na panahon bago establisaron an Kahadian. (Mat. 25:14, 19; Luc. 19:11, 12) Dai nasabutan kan mga disipulo an mahalagang marhay na puntong ini kaya pag-abot nin panahon hinapot ninda an binuhay liwat na si Jesus: ‘Ibabalik mo ngunyan an kahadian sa Israel?’ Minsan siring, dai nang ihinayag si Jesus na iba pang detalye kan panahon na iyan. (Gui. 1:6, 7) Itinukdo man niya na magkakaigwa nin ‘ibang mga karnero,’ na bakong kabtang kan ‘[sadit] na aripumpon’ nin kairiba niyang tagapamahala. (Juan 10:16; Luc. 12:32) Pagkaestablisar kan Kahadian kan 1914, dakul na taon pa an nag-agi bago nasabutan nin tama kan mga parasunod ni Cristo kun sairisay an duwang grupong iyan.\n16 Dakul pa kutanang puwedeng sabihon si Jesus sa mga disipulo mantang kaiba niya sinda sa daga, pero aram niya na dai pa ninda iyan masasabutan. (Juan 16:12) Daing duda na dakul na kaaraman dapit sa Kahadian an ihinayag kan inot na siglo. Pero, bako pa idto an panahon na magigin abunda an kaaraman dapit diyan.\nNagin Abunda an Tunay na Kaaraman sa “Panahon kan Katapusan”\n17. Ano an dapat tang gibuhon para masabutan an mga katotoohan dapit sa Kahadian, pero ano pa an kaipuhan?\n17 Nanuga si Jehova ki Daniel na sa “panahon kan katapusan,” dakul an “magbabaralik-balik, asin magigin abunda an tunay na kaaraman” dapit sa katuyuhan nin Diyos. (Dan. 12:4, NW) Dapat na magmaigot an mga gustong magkaigwa kan kaaraman na iyan. Sabi nin sarong reperensiya, an Hebreong pandiwa na “nagbabaralik-balik” nangangahulugan nin maingat na marhay asin lubos na pagsiyasat sa sarong libro. Pero gurano man niyato kalubos na sinisiyasat an Bibliya, dai ta masasabutan nin tama an mga katotoohan dapit sa Kahadian kun dai kita tatabangan ni Jehova.—Basahon an Mateo 13:11.\n18. Paano nagpahiling nin pagtubod asin kapakumbabaan an mga natatakot ki Jehova?\n18 Kun paanong progresibong ihinayag ni Jehova an mga katotoohan dapit sa Kahadian kan panahon bago 1914, padagos man niyang ihinahayag iyan sa panahon kan katapusan. Arog kan ipapahiling sa Kapitulo 4 asin 5 kan librong ini, sa nakaaging 100 na taon, kinaipuhan na liwaton kan mga lingkod nin Diyos an pakasabot ninda sa nagkapirang pagkakataon. Nangangahulugan daw iyan na dai sinda suportado ni Jehova? Kabaliktaran nanggad! Suportado niya sinda. Taano? Huling an mga natatakot ki Jehova nagpapahiling nin duwang kuwalidad na gustong-gusto niya—pagtubod asin kapakumbabaan. (Heb. 11:6; Sant. 4:6) Nagtutubod an mga lingkod niya na mauutob an gabos na panuga na nasa Tataramon nin Diyos. Nagpapahiling sinda nin kapakumbabaan pag inaadmitir ninda na dai ninda lubos na nasabutan kun paano mauutob an mga panugang iyan. Narisa an kuwalidad na iyan sa sinabi sa The Watch Tower na Marso 1, 1925: “Aram mi na an Kagurangnan mismo an mapaliwanag kan sinabi niya, na ipapaliwanag niya an saiyang Tataramon sa saiyang mga lingkod, sa marahay na paagi asin sa saiyang itinalaan na panahon.”\n‘Ipapaliwanag kan Kagurangnan an saiyang Tataramon sa saiyang mga lingkod, sa marahay na paagi asin sa saiyang itinalaan na panahon’\n19. Ano an ipinapasabot ngunyan ni Jehova sa sato, asin taano?\n19 Kan establisaron an Kahadian kan 1914, kadikit pa sana an kaaraman kan mga lingkod nin Diyos sa kun paano mauutob an mga hula may koneksiyon sa Kahadian. (1 Cor. 13:9, 10, 12) Huli sa kaigutan niyato na mahiling an kautuban kan mga panuga nin Diyos, may mga pagkakataon na nasala kita sa nagin mga kongklusyon ta. Sa paglihis nin mga taon, nagin malinaw an kadunungan kan sinabi pa sa The Watch Tower na kinotar sa sinundan na parapo. Nagsabi an artikulo: “Minalataw na para dai kita masala, dapat tandaan na dai ta masasabutan an hula sagkod na dai pa iyan nautob o nauutob.” Ngunyan na nasa puro na kita kan panahon kan katapusan, dakul na hula dapit sa Kahadian an nautob na asin nauutob pa. Huling an mga lingkod nin Diyos mapakumbaba asin andam na itanos, mas lubos na ipinapasabot ni Jehova sa sato an katuyuhan niya. Nagin abunda nanggad an tunay na kaaraman!\nNababalo an mga Lingkod nin Diyos Huli sa mga Pagliliwat sa Pakasabot\n20, 21. Ano an nagin epekto sa inot na siglong mga Kristiyano kan mga pagliliwat sa pakasabot?\n20 Nababalo an kamugtakan kan satong puso pag liniliwat ni Jehova an pakasabot ta dapit sa katotoohan. Huli sa pagtubod asin kapakumbabaan, mapapahiro daw kitang akuon an mga pagbabago? Napaatubang sa siring na pagbalo an mga Kristiyano kan kabangaan kan inot na siglo. Halimbawa, ipamugtak ta baga na ika sarong Judiong Kristiyano kaidto. Iginagalang mong marhay an Ley ni Moises asin ipinag-oorgulyo an pagigin kabtang kan nasyon nin Israel. Dangan nakaresibi ka nin ipinasabong na mga surat hali ki apostol Pablo na nagsasabing bako nang balido an Ley asin isinikwal na ni Jehova an Israel sa laman para tipunon an espirituwal na Israel na kompuwesto nin mga Judio saka Hentil. (Roma 10:12; 11:17-24; Gal. 6:15, 16; Col. 2:13, 14) Ano kutana an magigin reaksiyon mo?\n21 Inako kan mapakumbabang mga Kristiyano an ipinasabong na paliwanag ni Pablo kaya binendisyunan sinda ni Jehova. (Gui. 13:48) Ikinaanggot nin iba an mga pagliliwat asin gusto nindang magdanay sa sadiring pakasabot. (Gal. 5:7-12) Kun dai ninda babaguhon an saindang kaisipan, mawawara sa sainda an oportunidad na magin kairibang tagapamahala ni Cristo.—2 Ped. 2:1.\n22. Ano an reaksiyon mo sa paglilinaw sa satong pakasabot dapit sa katuyuhan nin Diyos?\n22 Sa nakaagi pa sanang mga dekada, liniwat ni Jehova an pakasabot ta dapit sa Kahadian. Halimbawa, tinabangan niya kitang masabutan nin mas malinaw kun nuarin pagsusuwayon an mga magigin sakop kan Kahadian asin an mga dai naghihimati, siring kan pagsuruway-suway sa mga karnero asin mga kanding. Itinukdo man niya sa sato kun nuarin makukumpleto an 144,000, kun ano an kahulugan kan mga ilustrasyon ni Jesus dapit sa Kahadian, asin kun nuarin bubuhayon pasiring sa langit an ultimo sa mga linahidan. * Ano an reaksiyon mo sa siring na paglilinaw? Napapakusog daw an pagtubod mo? Para sa saimo, iyan daw ebidensiya na padagos na tinutukduan ni Jehova an mapakumbaba niyang mga lingkod? Mapapakusog kan sunod na kapitulo sa librong ini an pananarig mo na progresibong ihinahayag ni Jehova sa mga natatakot sa saiya an katuyuhan niya.\n^ par. 4 An pangaran nin Diyos sarong Hebreong pandiwa na an buot sabihon “magin.” Ipinaparisa kan pangaran ni Jehova na siya an Parautob kan mga panuga niya. Hilingon an kahon na “An Kahulugan kan Pangaran nin Diyos,” sa pahina 43.\n^ par. 6 Minsan ngani garo baga halawigon an panahon na ini sa pagmansay ta ngunyan, dapat tang girumdumon na dati mas halawig nanggad an buhay nin tawo; apat sanang lawig nin buhay nin tawo an kaipuhan tanganing ikonektar si Adan ki Abraham. Nagkainabutan si Adan asin Lamec, an ama ni Noe. Nagkainabutan si Lamec asin Sem, an aki ni Noe. Nagkainabutan si Sem asin Abraham.—Gen. 5:5, 31; 9:29; 11:10, 11; 25:7.\n^ par. 13 An terminong “Satanas,” pag ginagamit para ipamidbid an sarong persona, 18 beses na naglataw sa Hebreong Kasuratan. Minsan siring, labing 30 beses na naglataw iyan sa Kristiyanong Griegong Kasuratan. Angay sana na si Satanas dai tinawan nin sobrang atensiyon kan Hebreong Kasuratan kundi nagpokus iyan sa pagpamidbid sa Mesiyas. Kan maglataw an Mesiyas, lubos niyang ibinuyagyag si Satanas, sarong katotoohan na nasa Kristiyanong Griegong Kasuratan.\n^ par. 22 Para sa pagtukar sa nagkapirang pagliliwat sa pakasabot, hilingon an minasunod na mga isyu kan An Torrengbantayan: Oktubre 15, 1995, pahina 19-24; Enero 15, 2008, pahina 20-24; Hulyo 15, 2008, pahina 17-21; Hulyo 15, 2013, pahina 9-14.\nSa kapuon-puuni, kabtang daw kan katuyuhan nin Diyos an Mesiyanikong Kahadian? Ipaliwanag.\nPaano liniwanag ni Jesus an dapit sa Kahadian?\nAnong mga kuwalidad an dapat tang pauswagon tanganing magin pirming totoo sa sato an Kahadian?\nPROGRESIBONG IHINAHAYAG NI JEHOVA AN KATUYUHAN NIYA\nLinalang si Adan\nPag-abot nin panahon, nanuga si Jehova na sarong banhi an marunot sa halas\nAn banhi magikan ki Abraham\nNamundag si Jacob\nIpinanuga na magigin hadi an banhi\nAn banhi magikan ki Hading David asin mamamahala sagkod lamang\nGinamit ni Jehova si propeta Daniel para ihayag an eksaktong taon kan paglataw sa daga kan banhi, o Mesiyas\nIhinayag ni Jesus na kukuanon sa daga an kairibang tagapamahala na matabang sa Hadi kan Kahadian nin Diyos asin bubuhayon sinda bilang espiritung mga linalang sa langit\nPanahon kan Katapusan\nNagigin abunda an kaaraman dapit sa Kahadian\nNaggamit si Jehova nin anom na sunod-sunod na tipan tanganing garantiyahan na uutubon kan saiyang Kahadian an saiyang katuyuhan. Paano napapakusog kan mga tipan na ini an satong pagtubod?


SHANGRILA SAREE NOOPUR VOL. 2 WHOLESALE SURAT - Online Shopping in India - Shop Online for Anarkali Suit, Salwar Kameez, Sarees, Wedding Lehenga, Bridal Salwar Suits, Kurtis at Bebo Fashions\nSHANGRILA SAREE NOOPUR VOL. 2 (1)\nSHANGRILA SAREE NOOPUR VOL. 2 (2)\nSHANGRILA SAREE NOOPUR VOL. 2 (3)\nSHANGRILA SAREE NOOPUR VOL. 2 (4)\nSHANGRILA SAREE NOOPUR VOL. 2 (5)\nSHANGRILA SAREE NOOPUR VOL. 2 (6)\nSHANGRILA SAREE NOOPUR VOL. 2 (7)\nSHANGRILA SAREE NOOPUR VOL. 2 (8)\nSHANGRILA SAREE NOOPUR VOL. 2 (9)\nSHANGRILA SAREE NOOPUR VOL. 2 (10)\nSHANGRILA SAREE NOOPUR VOL. 2 (11)\nSHANGRILA SAREE NOOPUR VOL. 2 (12)\nSHANGRILA SAREE NOOPUR VOL. 2 (13)\nSHANGRILA SAREE NOOPUR VOL. 2 (14)\nSHANGRILA SAREE NOOPUR VOL. 2 (15)\nCatalog Name Noopur Vol.2\nCatalog Rate INR 14320 plus 350 Shipping*\nKALA FASHION SILKY VOL 83 SALWAR KAMEEZ CATALOG WHOLESALE ONLINE SELLING AT BEST RATES FROM BEBO FAS...\nRIGHT ONE SUPER STAR 3 BULDLE OF 6 PIECE SAREE CATALOG ONLINE WHOLESALE RATES BEBO FASHIONS\nAVC ANTRA VOL 4 BANARASI JACQUARD BEAUTIFUL DRESS MATERIAL ONLINE WHOLESALE RATES BEBO FASHIONS


BIKTIMA KAN RICE TARIFFICATION LAW: 40% kan mga empleados saNFA Bicol hinale sa serbisyo\nBako lang sektor nin paraoma, kadamay an mga empleados kan National Food Authority (NFA) sa apektado kan Rice Tariffication Law (RTL) matapos mahale sa serbisyo an maabot sa cuarenta por ciento sa sainda mantang si anom na NFA Provincial Office sa Bicol ginibo na sanang tolong mga branch office.\nSi Jaharah Sy Pavilando, opisyal na parapahayag kan NFA Bicol na si ibang mga opisyal asin empleados na tinunaw na an saindang departamento huli kan RTL napiritan na mag-aprovetsar kan early retirement.\nAn Camarines Norte asin Camarines Sur pigsaro na sanang branch office na namumugtak sa Pili, Camarines Sur mantang an provinciang ini igwang 35 municipalidades contra sa Camarines Norte na may doceng municipalidades alagad an provinciang ini ginibo nalang na satellite office.\nPigsaro man an Catanduanes asin Albay na an provinciang ini iyo an branch office asin satellite office an Catanduanes mantang pigsaro man an Masbate asin Sorsogon asin an provinciang ini iyo an branch office asin satellite office sa Masbate.\nPighalimbawa si dating Provincial Office kan NFA Camarines Sur cuarenta por ciento an nakabale sa retrenchment order kan opisina central asin an bagong branch office igwa na sanang 30 nawalat na mga empleados.\nSi Domingo Pura iyo an nagtutukaw sa ngunian na branch manager kan NFA Camarines Sur alagad segun saiya si hinarale sa serbisyo binayadan kan govierno nin incentivo.\nAlagad igwa pang nawalat huli kan security of tenure na maagi sa proceso kan Civil Service Commission mantang nagpapadagos pa an ‘‘restructuring’’.\nDawa pa binayadan namumundo an nawaran nin mga trabajo sa tahaw kan pandemya iyo pa an ginibo sa sainda kan presenting administrasyon.\nSinabi pa nangyari an ‘‘retrenchment’’ sa mga empleados mantang hinubaan nin punksyon an NFA, hinale na sa sainda an licensing, pagsuplay nin NFA rice sa mercado asin an nawalat nalang nindang obligasyon iyo an magiging bodigero nin bagas para sa food security asin magbakal paroy kan mga paraoma.\nMagigirumduman kan dai pa pinipirmahan ni Presidente Rodrigo Duterte an Acta Republica 11203 na mas midbid sa Rice Tariffication Law an sektor nin paraoma asin an mga obreros kan NFA nagcocontra sa ley, alagad dai sinda dinangug ni Duterte na dagos nang pinirmahan an RTL kan Febrero 2019.\nSi Senador Cynthia Villar iyo an nagpadreno kan bill sa senado.\nAn natawan sana nin pabor digdi iyo an mga higanteng rice traders mantang tinao na sa sainda an pag-angkat nin bagas na iyo an nagsusuplay sa mercado asin iyo pa an nagdidikta kan presyo.\nMas lalong agraviado an mga paraoma huli ta hababaon an presyo kan saindang inaning paroy sa mga kumprador epekto kan Rice Tariffication Law.\nSi Congressman Gabby Bordado kan tercer distrito kan Camarines Sur pig-aadalan na an ‘‘pros and con’’ kan RTL nganing magsangat siya nin bill sa 19th Congress nganing dagos nang ibasura an ley sa tahaw kan mas lalong pinatios an dati nang pobreng mga paraoma asin ginatos pang empleados kan NFA an nawaran trabajo.\nSa presenting congreso dai pa siya makahiro huli ta kapot pa ni Duterte an mayoriang miembros kan Camara-Baja. (DPAureus)


TWG pigcrear sa pagresolber kan problema sa tubig baha\nMasisimbagan na an problema sa tubig baha sa nagkaperang banwaan kan tercer distrito kan Camarines Sur asin mga subdibisyon sa Barangay San Felipe asin Calauag, Ciudad nin Naga na pigtuyaw ni Consejal Vidal Castillo sa paagi nin privilege speech sa sesyon kan Sangguiniang Panlungsod nganing hagadan nin fondo sa Department of Public Works and Highways (DPWH).\nSi Bise Presidente Leni G. Robredo kaibanan si Congresista Gabriel H. Bordado Jr. kan tercer distrito kan Camarines Sur pig-atubang sa sarong conferencia an 2nd Engineering District kan DPWH sa Baras, Canaman, CSur, National Irrigation Administration asin opisyales lokal kan Canaman, CSur asin Ciudad nin Naga na saro sa natukar an isyu sa halangkaw na tubig baha na nangyari sa Brgy. San Felipe asin Calauag huli sa raot na irrigation control structure kan NIA.\nPigkasundoan sa conferencia iyo an pagcrear nin Technical Working Group (TWG) na magibo nin kumprehensibong plano sa pagresolber kan tubig baha kun panahon nin tig-uran na nagiging causa nin pagbaha nganing madaling maghuros an tubig sa Bicol river.\nAn TWG papamayohan kan DPWH, NIA asin LGUs Naga asin Canaman.\nPiglalaoman ninda VP Robrero asin Congresista Bordado na sa huring semana kan Febrero 2018 matatapos na kan TWG an kumprehensibong plano sa flood control nganing isumiter ini sa bulan nin Marso 2018 sa DPWH asin hagadan nin fondo ki Sekretaryo Mark Villar.\nAn bise presidente asin congresista kan tercer distrito iyo man matabang nganing mahanapan nin fondo sa flood control project.\nKan ika-duwang semana kan Enero 2018 nabigla an opisyales lokal kan Ciudad nin Naga asin iba pang LGUs huli kan perang aldaw na pagbulos nin uran dakul na mga lugar an sinanop nin tubig baha.\nSa lado kan NIA nakatalaan hanapan nin fondo an rehabilitasyon kan saindang irrigation canal na namumugtak sa Barangay San Agustin, Canaman, CSur.\nAn pagcrear kan TWG resulta kan privilege speech ni Consejal Castillo, pamayo kan Committee on Infrastructure sa Sanggunian Panlungsod kan Naga na dagos nang pinangenotan an pagpasar nin resolucion na hinahagad sa opisina rehiyonal kan NIA na maninigo na an rehabilitasyon kan sinambit na irrigation canal sa Canaman na konektado sa waterway kan Barangay Calauag.\nAlagad antes na-aprobaran an resolucion kan Enero 16, 2018 sa paagi kan privilege speech kan consejal saiyang tinawan nin punto an nangyaring paglangkaw nin tubig baha kan Enero 12, 2018 sa duwang subdibisyon kan Brgy. San Felipe asin Calauag na saro sa causa iyo an halangkaw na irrigation control structure na kun haen an gates naka-instelar asin hayapit na agihan kan tubig sa sinambit na estractura. (DPA)


Pagpakarhay poon kan 12:28, 29 Hulyo 2012\n808 na mga bayta pinagdugang , 8 years ago\nPagpakarhay poon kan 23:01, 23 Mayo 2012 (liwaton)\ns (r2.7.3) (robot minadugang: ku:Gûza hindê)\nPagpakarhay poon kan 12:28, 29 Hulyo 2012 (liwaton) (sulíton)\nDati inapod ining ''nux indica'' ni [[Marco Polo]] kan 1280 kan siya yaon sa [[Sumatra]], na sinapi man na termino sa mga Arabo na nag'apod man kaini جوز هندي jawz hindī, o niyog Indyano. Kan ini uminabot sa Inglatierra, nawalat an pangaran na coco, asin isinumpay an 'nut'. Matagal na gayo an niyog asin nakakabagayh sa lugar na matubig o kaladman asin siring man sa mga lantad kun saen dikitdikit an tubig.\n==Gamit asin pakinabang kaini==\nEnot-enot, an guta' na napupuga' ginagamit na gayong pansalak asin pan'namit sa mga luto asin lakop nanggad an praktis na ini sa pagluluto igdi sa Asya. Sa Bicol, dakul na maray an mga luto na haros may guta. An soro kaini gamit na pansungo asin ini malaadon. Ginigibo man an soro asin bunot kan niyog sa handikraft. Siring man an ibang parte nagagamit sa pagdekorasyon, sa handikraft siring kan [[lunit]], [[omlong]], asin [[rakoy]] kani. An mismong kahawakan tinitistis na asin marayrahay na gibohon salasala o pssagi sa konstruksyon. An niyog natao man nin [[ubod]] na sa luto linulumpya asin an tagok kaini nagigibo man na [[kalamay]].\n17,318 mga pagliwat\nPinaghugot gikan sa "https://bcl.wikipedia.org/wiki/Espesyal:MobileDiff/118010"


1 Corinto 3 | Bibliya Online | New World Translation\nAn mga taga Corinto makalaman pa man giraray (1-4)\nDiyos an nagpapatalubo kaiyan (5-9)\nMga kapwa trabahador nin Diyos (9)\nMagtugdok gamit an mga materyales na dai nasusulo (10-15)\nKamo an templo nin Diyos (16, 17)\nAn kinabanon na kadunungan kamangmangan sa Diyos (18-23)\n3 Kaya mga tugang, an ginibo kong pagkaulay sa saindo bakong siring sa pagkaulay ko sa mga tawong espirituwal, kundi siring sa pagkaulay sa mga tawong makalaman, sa mga umboy sa pagigin Kristiyano. 2 Tinawan ko kamo nin gatas, bako nin matagas na kakanon, huli ta dai pa nindo iyan kaya. An totoo maski ngunyan dai pa man giraray nindo iyan kaya, 3 dahil makalaman pa kamo. Huli ta sagkod na may ururihan asin iriwal diyan sa saindo, makalaman kamo asin naglalakaw sigun sa paglakaw nin mga tawo, bakong iyo? 4 Pag igwa kayang nagsasabi, “Ki Pablo ako,” alagad igwa man nin nagsasabi, “Ki Apolos ako,” bako daw na an ginigibo nindo pareho lang kan ginigibo nin ibang mga tawo? 5 Siisay baya si Apolos? Asin siisay si Pablo? Mga lingkod man sana kami na nagin instrumento tanganing magturubod kamo, bilang pag-utob sa gibuhon na itinao kan Kagurangnan sa lambang saro. 6 Ako an nagtanom, si Apolos an nagbaribi, alagad Diyos an padagos na nagpapatalubo kaiyan, 7 kaya bako an nagtatanom an dapat umawon, asin bako man an nagbabaribi, kundi an Diyos na nagpapatalubo kaiyan. 8 Buweno, an nagtatanom asin an nagbabaribi saro,* alagad an lambang tawo maako kan balos niya sigun sa saiyang sadiring gibo. 9 Huli ta kami mga kapwa trabahador nin Diyos. Kamo an uma na pigkukultibar nin Diyos, an harong na itinugdok nin Diyos. 10 Kauyon kan daing kapantay na kabuutan na ipinahiling nin Diyos sa sako, nagbugtak ako nin pundasyon bilang sarong mahusay na paratugdok, pero ibang tawo an nagtutugdok sa ibabaw kaiyan. Alagad padagos na bantayan kan lambang saro kun paano siya nagtutugdok sa ibabaw kaiyan. 11 Huli ta dai nin siisay man na makakapagbugtak nin iba pang pundasyon apuwera sa naibugtak na, na iyo si Jesu-Cristo. 12 Ngunyan kun igwa nin magtugdok sa ibabaw kan pundasyon gamit an bulawan, plata, mamahalon na mga gapo, kahoy, pinamarang duot, o dagami, 13 an gibo nin lambang saro maririsa sa kun ano man nanggad iyan, dahil maririsa iyan pag-abot kan aldaw, huli ta ihahayag iyan paagi sa kalayo, asin an kalayo mismo an madeterminar kun baga anong klaseng gibo an nahaman nin lambang saro. 14 Kun an ginibo nin saro sa ibabaw kaiyan magdanay, mag-aako siya nin balos; 15 kun an ginibo nin saro masulo, dakula an mawawara sa saiya, pero siya mismo maliligtas; minsan siring, ikakaagid siya sa saro na nakadulag sa kasulo. 16 Dai nindo aram na kamo mismo an templo nin Diyos asin na an espiritu nin Diyos nagdadanay diyan sa saindo? 17 Kun may siisay man na maglaglag kan templo nin Diyos, lalaglagon siya nin Diyos; huli ta an templo nin Diyos banal, asin kamo an templong iyan. 18 Dai pagdayaon nin siisay man an saiyang sadiri: Kun an siisay man sa saindo naghuhuna na madunong siya sa sistemang ini nin mga bagay,* magpakamangmang siya, tanganing siya magin madunong. 19 Huli ta an kadunungan kan kinaban na ini kamangmangan sa Diyos, huling nasusurat: “Dinadakop niya an mga madunong sa sadiri nindang mga katusuhan.” 20 Asin saro pa: “Aram ni Jehova* na an mga pangangatanusan kan mga tawong madunong daing kamanungdanan.” 21 Kaya dai ipaghambog nin siisay man an mga tawo; huli ta para sa saindo an gabos na bagay, 22 iyan man si Pablo o si Apolos o si Cefas* o an kinaban o an buhay o an kagadanan o an mga bagay na yaon ngunyan o an mga bagay na maabot, gabos iyan para sa saindo; 23 kun manungod man sa saindo, ki Cristo kamo; kun manungod ki Cristo, sa Diyos siya.\n^ O “may sarong katuyuhan.”


An Women Red o pinagbibistong WiR, sarong gender gap bridging project kan Wikipedia, sarong voluunteer-edited online an ensoklipidiko na makukua sa WikiProjectWomen in Red. An Women in Red sarong WikiProject sa laog kan site na iyan na nakapokus pagkrear nin mga artikulo manungod sa mga notableng babaye na dai pa makukua sa site na idto. An potensyal para sa mga nawawarang artikulong idto madedeterminar sa paagi nin paghahanap kan mga red hyperlinks na yaun sa mga eksistido sa Wikipedia o mga templates.\nAn Women in Red nahaman kan volunteer Wikipedia editor na si Roger Bamkinkantaon 2015 asin an voulunteer editor man na si Rosie Stepehnson-Goddknight nag-ayon makalihis sana an diit na panahon. An inot na ipig-ngaran igdi ni bank iyo an "Project XX" alagad pigribayan man tulos nin WikiProject Women in Red.\nPakalihis na padagos nang ipigpapadalagan an proyekto, nagbali naman an volunteer editor na si Emily Temple-Wood. An saiyang espelisasyon iyo an pagdugang nin mga artikulo sa Wikipedia manungod sa mga babaying siyentipiko kada beses na igwa nin saiyang pagvolunteer sa pag-edit sa Wikipedia.\nKan Wikimania 2016 sain Esino Lario, Italy, si Jimmy Wales na saro sa kaugma kan Wimipedia kan 2001, nginaranan sinda Stephenson-Goodknight asin Temple-Woods bilang mga Wikipedista nin Taon.\nMga Paagi[liwaton | liwaton an gikanan]\nAn Women in Red magkokondukta nin Wikipedia edit-a-thons sa mga syudad sa bilog na kinaban, asin padagos man na naghohost sa pagiging birtwal. An all-day in-person edit-a-thons nakaturuhok sa mga pagtiripon sa pagkonduktar na maka-agda nin bagong mga paraambag tangani na an Wikipedia gender gap magparasadit asin makadugang pa nin mga laog manungod sa mga notableng mga babayi.\nPinaghugot gikan sa "https://bcl.wikipedia.org/w/index.php?title=Women_in_Red&oldid=188229"\nHuring pigliwat an pahinang ini kan 27 Pebrero 2020, alas 07:27.


2 NEPHI TSAPTER 13\nAn Judah asin Jerusalem padudusahan nin huli kan saindang dae pagsunod --- An Kagurangnan nakikitusay asin maghuhusga kan saiyang mga katawohan --- An mga aking babae nin Sion pinagsumpa asin kinondena nin huli kan saindang kamunduhan. Ikumpara sa Isaias 3.\nTa hilnga, an Kagurangnan, ang Kagurangnan nin mga Hukbo, hahaleon nya gikan sa Jerusalem, asin Judah, an sinasarigan asin an sinasandigan, an bilog na sinasandigan na tinapay, asin an bilog na sinasarigan na tubig ---\n2 An makusog na tawo, asin an tawo nin giyera, an hukom, asin an propeta, asin an matiyaga, asin an mga gurangan;\n3 An kapitan nin singkuwenta, asin an honorableng tawo, asin an tagapamayo, asin an matibayon na salamangkero, asin an mahusay na orador.\n4 Asin ako magtatao nin mga kaakian sainday para magin nindang mga prinsipe, asin mga umboy iyo an mamamayo na mangingibabaw ninda.\n5 Asin an katawohan pagdadaog-daogon, an lambang saro laban sa saro, an lambang saro kontra sa saiyang kataid-harong; an aki magigin baroga na magpapalangkaw kan saiyang sadire laban sa gurang, asin an hugakon laban sa ginagalangan.\n6 Kapag an sarong tawo mangangaputan kan saiyang tugang na lalake sa harong kan saiyang ama, asin magsasabi: Ika igwa nin gubing na bado, iyo an magin pamayo nyamo, asin dae mo itugot na an kagabaan na ini mapapasa-irarom kan saimong kamot---\n7 Sa aldaw na yan siya manunumpa, na magsasabi: Ako dae magigin sarong parabulong; ta sa sakuyang harong mayo nin tinapay o gubing; dae mo ako paggibohon na magin sarong pamayo nin mga katawohan.\n8 Ta an Jerusalem nagkagaraba, asin an Judah nagkahurugnak, nin huli kan saindang mga dila asin kan saindang mga kaggibohan nagin laban sa Kagurangnan, nagtutulak na mag-anggot sa mga mata kan saiyang kamurawayan.\n9 An ipinapahiling kan saindang itsura nagsasaksi laban sainda, asin nagdedeklara na an saindang mga kasalan kapantay kan Sodom, asin sinda dae makakapagtago kaiyan. Herak man kan saindang mga kalag, ta saindang pinagpepremyuhan nin maraot an sainda man sanang sadire!\n10 Sabihan an matatanos na ini marhay sainda; ta saindang kakakanon an bunga kan saindang mga kaggibohan.\n11 Herak man sa mga mararaot, ta sinda mapapara; ta an premyo kan saindang mga kamot iyo an mangingibabaw sainda.\n12 Asin sa sakuyang mga katawohan, an mga kaakian iyo an saindang mga paradaog, asin mga babae an mamamayo sa ibabaw ninda. O sakong banwaan, sinda na iyo an namamayo saindo iyo an nagtutulak na kamo magkakasarala asin magkararaot kan dalan na saindong mga aagihan.\n13 An Kagurangnan magtitindog tanganing makikitusay, asin magtitindog tanganing maghusga sa mga katawohan.\n14 An Kagurangnan malaog sa paghukom kaiba ang mga gurangan kan saiyang banwaan asin an mga prinsipe kaini; ta kamo an nagkakarakan sa ubasan asin an mga tada para sa pobre yaon sa laog kan saindong mga harong.\n15 Ano an boot sabihon nindo? Na kamo an magpapakol kan sakuyang mga katawohan na magin mga pirepedaso, asin maggigiling sa mga lalawgon kan mga dukha, sabi ni Kagurangnan Diyos nin mga Hukbo.\n16 Laen pa digde, an Kagurangnan nagsabi: Nin huli ta an mga aking babae nin Sion mga arogante, asin naglalakaw na may tisong mga liog asin pasurusiklap an mga mata, naglalakaw na pakendeng-kendeng habang sinda nagpapaduman, asin ginigibong patanugan an kaling-kaging na yaon sa saindang mga bitis ---\n17 Kaya an Kagurangnan maghahampak nin mga kagan sa korona nin payo kan mga aking babae nin Sion, asin an Kagurangnan magdidiskubre kan saindang sikretong mga parte.\n18 Sa aldaw na iyan an Kagurangnan iyo an maghahale sa kaisogan kan saindang kaling-kaging na mga samno, asin kan mga kopya asin mga bilogon na mga alahas an garo baga bulan;\n19 Kan mga koro-kadena, asin kan mga pulseras, asin kan mga kapa;\n20 Kan mga koro-kopya, asin mga samno sa bitis, asin kan mga laso sa buhok, asin kan mga kuwintas, asin mga hikaw;\n21 Mga singsing, asin mga hikaw sa dungo;\n22 Mga bulosan na magarbong mga gubing, asin mga pantahob, asin mga alikboy, asin mga makurokilyab na mga dekorasyon sa bado;\n23 Mga salamin, asin mga pinong lino, asin mga turban, asin mga belo.\n24 Asin ini mangyaring maglilipas, embes kan mahamison na hamot magkakaigwa nin bata; asin embes kan sarong paha, sarong lubid; asin embes kan husay na buhok, pagkapanot; asin embes kan sarong masamnong trahe, sarong trahe na sako; pagkakasulo embes na kagayunan.\n25 An saimong mga tawohan mahuhulog sa paagi nin espada asin an saimong mga bayani sa giyera.\n26 Asin an saiyang mga trangkahan mananambitan asin magmumundo; asin siya magpupungaw, asin magtutukaw sa ibabaw nin daga.\n# posted by Unknown @ 11/05/2004 03:44:00 PM


Buhi - Wikipedia\n(Pinagbalikwat gikan sa Buhi, Camarines Sur)\nKinamumugtakan kan Buhi\nTagboan: 13°25′48″N 123°31′12″E Tagboan: 13°25′48″N 123°31′12″E\n48,131 votantes (9 Mayo 2019)\nTataramon na Bukid Iriga Agta\nLawa or Lake kan Buhi\nAng Bayan kan Buhi\nSimbahan kan Buhi\nNaka-Buhi ss sa Park kan Buhi\nAn Buhi sarong primero klaseng banwaan sa probinsya kan Camarines Sur, Pilipinas. An designadong zip code kaini iyo 4433. Susog sa sensus kan 1 Mayo 2020, igwa ining 81,306 katawong nag-eerok digdi sa 16,266 kaharongan. Igwa ining sukol na 246.65 kilometro kwadrado.\nBistado an banwaan na ini bako lang sa saiyang danaw, iyo man kayâ ini an eerokan kan pinakasadit na nakakakan na sirâ sa kinaban na inaapod na sinarapan o tabyos (Mystychtis luzonensis).\nAn tataramon digdi iyo an Buhi Bikol o Buhi-non.\nEstatwa kan Nakabuhi\nSi Sarikaw asin an saiyang ayam\nNababanga an Buhi 38 barangay.\nDe Los Angeles (Los Angeles)\nSan Jose (Baybayon)\nSan Jose (Salay)\nSan Ramon (Kaarayo)\nSan Vicente (Buraburan)\nAmay pa sa taon na 1578, an mga misyonero haleng Iriga nagduruman na sa Buhi sa pagbalangibog kan ebanghelyo o Marahay na Bareta. Kan taon 1605 an paroko namukna asin si Fray Antonio Mendez an pinaka-enot na pastor. An simbahan na gibo sa mga kahoy asin dulot para ki San Francisco de Asis natumtom kan taon 1730. Pakatapos kan pangyaring ini, si Reberendo Padre Jose de Cerda nagpatugdok nin simbahan gibo sa gapo asin ini pinag-inaguraran kan Disyembre 24, 1738.\nKun napa'no ta nangaranan an banwaan na Buhi, si Fray Felix de Huerta nagsabi na an kahulogan kan Buhi, "makadulag o magdulag sa anuman na pag-alaman". Osipon niya na bago pa nagdatong an mga Kastila igwa daa nin dakulang pamilya nag-eestar sa sarong sadit na bulod na an apod Ligñion. (Ini kaya idtong Bulod nin Ligñion na ngonyan harani sa Palayogan kan Legazpi sakop nin Daraga?) An pamilyang ini nagsasakdo nin tubig sa sarong burabod na kun saen igwang sarong rimuranon na naggadan sa mga miyembro kaini asin duwa sanang magtugang an nakaligtas. Osipon ni Huerta, an duwang ini nagdurulag asin nagpasiring saka nag-erok na sa ibang lugar harani sa sarong sadit na Bukid Asog. Dangan dakul nang mga tawo an nagduruman asin nag-erestar, mala ta an sinabing lugar inapod nang Buhi huli kan makamundong pangyaring idto.\nAn popular na pagtubod totoo kan mga Buhi-non, nangaranan an munisipyo na BUHI ta su mga enot na nagbanwa igdi nagdurulag sa makuring pagtuga kan bulkan na Ma'yong.\nLumang Munisipyo kan Buhi\nSimbahan kan Parokya ni San Francisco de Asis sa Buhi\nBukid Asog asin an Danaw kan Buhi\nBuhi Veterans Memorial Monument\nNota[liwaton | liwaton an gikanan]\nSi Felix de Huerta sarong prayleng Franciscano, eskolar asin misyonero na nagsurat kan Estado Geográfico, Topográfico, Estadístico, Histórico-Religioso, de la Santa y Apostólica Provincia de San Gregorio Magno ... de N.S.P.S. Francisco, en las Islas Filipinas , Binondo, 1865. An libro niya rekord kan mga agi-agi kan mga Katolikong paroko igdi sa Pilipinas kan panahon nin Kastila.\n↑ Bikol ni Jason Lobel (2006). Concise Encyclopedia of Languages of the World. Elsevier Ltd. Igwa nin patanaw sa Google Books. Ginuno 2017-11-12\nPinaghugot gikan sa "https://bcl.wikipedia.org/w/index.php?title=Buhi&oldid=212507"\nHuring pigliwat an pahinang ini kan 24 Agosto 2021, alas 13:55.


X-ray machine kaipuhan na sa mga bus terminal - Leni\nKun igwang X-Ray machine an mga eropuerto, kaipuhan magbugtak naman kaini an mga bus terminal nganing dakulang bagay sa pag-monitor sa ilegal na pigtatransportar na droga.\nAn pampasajerong bus saro sa ginagamit sa pagtransportar nin ilegal na droga asin tanganing maulang an mga transaksyon na ini maninigo an X-Ray machine sa mga bus terminal.\nIni an mga pahayag ni Bise Presidente Leni Robredo sa prensa sa Ciudad nin Naga sa saiyang pagbisita digdi matapos tukahan ni Presidente Rodrigo Duterte bilang co-chairperson kan Inter-Agency Committee on Anti-Illegal Drugs (ICAD).\nSinabi ni Robredo na dakula an problema sa droga sa Bicol kan siya Congresswoman pa kan tercer distrito kan Camarines Sur asin iyo pa an Regional Advisory Board kan Bicol PNP na saro sa problema sa rehiyon iyo an droga.\nAn nagkaperang mga ciudades sa rehiyon Bikol kabali sa nagiging transshipment nin ilegal na droga.\nAlagad sa ngonian kulang pa siya nin datus mantang dai palang siya nahahaloy sa puesto sa ICAD.\nAn PDEA asin Naga City Police Office nagkapera nang veces nakadakop kan pigtatransportar na ilegal na droga sa Bicol Central Station (BCS).\nSi Consejal Joselito Del Rosario, pamayo kan Committee on Public Safety nagpahayag na dapat magkaigwa nin higot na seguridad sa BCS bilang pag-andam kan lokal na gobierno sa celebrasyon kan panahon nin Pasko.\nAn pag-implementar nin bagong mga plano sa seguridad sa BCS makakatabang sa bagong posisyon ni VP Robredo bilang Co-Chairman person kan ICAD nganing maulang an ano man na pagprobar na magpapulsit nin ilegal na droga sa terminal, sabi pa ni Del Rosario.\nKabali sa pigrerecomendar kan consejal na bugtakan na nin X-Ray machine an bus terminal nganing ma-monitor an pagpalusot nin mga kontrabando.\nSi Roderick Reforsado, General Manager kan BCS nagkumfirmar na ngonian na maabot na Deciembre iyo an peak season na kun haen ribo-ribong pasajeros digdi na inaabot nin 24 mil hasta sa 38 mil.\nSaiyang pig-rerecomendar sa City Hall na magbugtak nin CCTV cameras sa importanteng lugar lalo na entrance asin exit.\nAn presenting mga nakadestinong security personnel kulang sa saindang facilidad nganing ipasunod an higot na seguridad. (dpa)


An mga lokal na gobierno sa Camarines Sur andam na magtagama na sana nin alokasyon sa bakuna contra sa coronavirus disease (Covid-19) envez na magbugtak nin sadiring fondo sa saindang 2021 annual budget.\nIni an mga pahayag kan nagkaperang alcalde mantang naglalaom sinda na igwa nin maabot na suplay na libreng bakuna hale sa gobierno nasyonal.\nSinda Alcalde Tomas Bongalonta kan LGU Pili, Alcalde Eduardo Severo kan LGU Calabanga, Alcalde Cris Lizardo kan LGU Minalabac, asin Alcalde Bernard Brioso kan LGU Libmanan nagpahayag na kun pera an saindang kaipuhan na fondo andam na magtagama mantang igwa man sinda nin makukuanan nin fondo alagad dai nagbugtak nin suhay na alokasyon sa saindang annual budget.\nAn problema sa mga 5th class municipalities arog kan Milaor, Gainza, San Jose, asin Bombon mayong kakayahan na mag-alokar nin dakulang fondo nganing makabakal nin sadiring Covid-19 vaccine.\nSa San Jose, Camarines Sur sinabi ni Consejal Audie Concina nin huli ta an saindang municipalidad sarong 5th class municipalities naglalaom sinda kan tabang hale sa gobierno nasyonal.\nNaglalaom nalang an kadakle sa mga 5th class municipalities kan ibabariwas na libreng suplay kan bakuna hale sa gobierno nasyonal.\nAn ibang LGUs naghahanap nin paagi na makakua nin alokasyon kasunod kan mga pahayag ni Presidente Rodrigo Duterte na tinatawan ninda nin poder na magbakal nin bakuna kun sain ninda gustong makipag-negosyar na pharmaceutical company.\nAn Ciudad nin Naga, na sarong 1st class city igwa na nin sadiring fondo mala ngani nakatagama na an P50 milyon nganing ibakal nin bakuna hale sa AstraZeneca.\nSa saindang 2021 P1.4 bilyon annual budget igwang alokasyon na P10 milyon alagad naghanap nin paagi nganing gibohon nang P50-M.\nTarget kan City Hall na maenot mabakunahan an 37 por ciento kan 284 mil na populasyon alagad prioridad giraray an mga health workers.


Wikipédia:Comunicado sobre o Museu Nacional/bcl – Wikipédia, a enciclopédia livre\nWikipédia:Comunicado sobre o Museu Nacional/bcl\nWikipedia:Patanid sa Nasyunal na Museo\nAn tekstong ini sa ibang mga tataramon: Bikol Sentral • မြန်မာဘာသာ • Català • Deutsch • English • Esperanto • Español • Français • Interlingua • Italiano • 日本語 • Magyar • Português • Mirandés • Tagalog • Pakiulay, tabangan na ipalis-taramon ining teksto paduman sa ibang tataramon. Hilingon digdi.\nNasa kamunduan an komunidad kan Wikipedyang Portuges\nKaidtong banggi kan Ika-2 kan Setyembre 2018, sarong kadakulang kalayo an nagraot sa Nasyunal na Museo kan Brasil duman sa Quinta da Boa Vista, Rio de Janeiro, Pigraot an haros gabos kan makahistoriyang koleksyon na minasaklaw sa lagpas sa duwampulong (22) ribong taon , kaiba an lagpas sa duwampulong milyong mga aytem sa saiyang katalogo. Bilan kadagdagan sa mayaman na koleksyon na ini, an establishimento mismo an kadtong istaran kan Emperador kan Brasil. Nadanyaran ining grabe, nakaigwa nin mga gatak, pagrampahog kan atop kaini, asin mga pagkalagpak kan mga panlaog na slab.\nSaro sa mga pinaka-madaliang na subok tanganing mabawi asin mamantinir an mga imahe nin establishimento kan museo asin koleksyon kaini, ta ngunyan an samuyang pangenot na asset iyo an samong bisyuwal na memorya kan mga aytem na ini . Makakatabang an siisay man na nagbisita sa museo asin nagkua nin mga ritrato kan mga establishimento asin mga bagay kaini o sarong tawong nakakaaram kan ibang tawo na nagkua nin ritrato: Magmukna nin sarong account sa Wikimedia Commons asin ikarga an mga igwang-kanultulan na ladawan. Napakahalaga na an saimong kontribusyon minasunod sa mga alituntunon kan pagsusumiter nin mga ladawan sa Wikimedia Commons, lalo na sa mga igwang kinaaraman sa mga lisensya nin libreng. Pwedeng hilingon an inpograpiko sa gilid para sa kadagdagang impormasyones.\nMahalaga man na siguraduhon an kalidad kan mga nilalaog manongod sa Nasyunal na Museo asin koleksyon kaini sa Wikipedia. Magmukna kita nin mga katalogo kan mga mahahalagang entrada, asin pigbibilang mi an saimong tabang sa pagpapamarhay sa mga ini.\nKun igwa kamong kahaputan, pakiulay na magsurat sa pahina nin diskusyon sa proyekto na ini, asin magigin maugma na tabangan ka kan igwa nang eksperyensar na paraliwat.\nnakikipag-sugnay an mga paraliwat kan Wikipedia sa mga curator kan Nasyunal na Museo kan Brasil tanganing talingkas ining mailakip an mga ladawan kan koleksyon. Kaiba digdi an mga teknikal na ladawan, mga minsanang gibo, asin mga dokumentong pang-siyensiya. Ipapahayag mi an mga kadagdagang pagpapaunlad sa pahinang ini.\nKadagdagan na impormasyones\nMga giya sa paglilisensya para sa mga pagsusumiter sa Wikimedia Commons\nSalamangkero para sa pagdadagdag kan mga ladawan sa Wikimedia Commons\nPambungad sa mga proyekto sa Wikimedia\nKahaputan, mga tugon asin mga komento (sa Portuges)\nMga paraliwat kan Wikipedyang Portuges\nTabangan kami na iheras sa mga sosyal na network:\nAtubangan kan establishimento kan Nasyunal na Museo kan Brasil\nAn palasyo ni Santo Christopher kan 1862\nObtida de "https://pt.wikipedia.org/w/index.php?title=Wikipédia:Comunicado_sobre_o_Museu_Nacional/bcl&oldid=55741255"\nÚltima edição a 15 de julho de 2019, às 14h06min\nEsta página foi editada pela última vez às 14h06min de 15 de julho de 2019.


Nasyunal na koponan nin basketbol kan Filipinas - Wikipedia\nNasyunal na koponan nin basketbol kan Filipinas\n(Pinagbalikwat gikan sa Filipinas nasyunal na koponan nin basketbol)\nTatak kan nasyunal na koponan\nAn nasyunal na koponan nin basketbol kan Filipinas (Ingles: Philippines men's national basketball team) pinamamahalaan kan Samahang Basketbol ng Pilipinas (Basketball Federation of the Philippines o SBP) sarô sa mga pinakamatitibay na Asyanong koponan sa mga internasyunal na torneo.\nNanggana na ini nin medalyang bronse sa 1954 Kampeonatong FIBA Pankinaban nin kalalakihan, an pinakamarhay na nagunò nin sarong koponan sa luwas kan Amerika asin Europa. Siring man, nag-ikalima ini sa 1936 Karawat Olimpiko sa Tig-init, an pinakamarhay na nagunò nin sarong koponan sa luwas kan Amerika, Europa asin Osyanya. An Filipinas man an igwang pinakadakol na gana sa Olimpiko sa mga koponan sa luwas kan Amerika, Europa asin Osyanya.\nApwera kan medalyang bronse sa Kupang Pankinaban nin FIBA asin an ikalimang pwesto sa Olimpiko, nanggana na an Filipinas nin limang Kampeonatong FIBA Asya para sa Kalalakihan, apat na medalyang bulawan sa Basketbol para sa Kalalakihan sa Asyanong Karawat, walong kampeonato sa Sur-subangan na Asyanong Karawat (SEABA) asin gabos maliban sa sarong medalyang bulawan sa Asosasyon nin Basketbol kan Sur-subangan na Asya. Huli kaini, minimidbid na na pinakamapwersang koponan sa Sur-subangan na Asya asin saro sa pinakamatitibay sa Asya. Nagpartisipar na man an nasyon sa limang Kupang Pangkinaban nin FIBA asin pitong Torneong Olimpikong Basketbol.\nAn Gilas Pilipinas Men minarepresentar sa presenteng nasyunal na koponan nin kalalakihan.\nAgi-agi[liwaton | liwaton an gikanan]\nMga inot na taon[liwaton | liwaton an gikanan]\nAn nasyunal na koponan kan Filipinas naglalaban sagkod an Tsina sa 1917 Far Eastern Games sa Tokyo.\nInot na nagpartisipar sa insternasyunal na laban an Filipinas sa Far Eastern Championship Games kan 1913. Dinaog kan Filipinas an Tsina sa pinakainot na internasyunal na kawat sa Asya. Ginana kan Filipinas an gabos maliban sa sarô (1921) na kampeonato sagkod kan 1934. An karawat mayò sa irarom kan pamamahala kan FIBA huli ta an organisasyon namuknâ kan 1932 sana.\nAn Basketball Association of the Philippines (BAP) namuknâ kan 1936, dangan nagin parte kan FIBA kan sa huring mga bulan kan taon na idto. Binasagan na "the Islanders" an koponan na ipinadara kan BAP sa pinakainot na torneong Olimpiko nin basketbol sa Berlin. Sa format na single-elimination round, ginana kan Filipinas an inot na tulong karawat sagkod na makatampad an Estados Unidos sa ikaapat na kawat kun sain doble an puntos na Estados Unidos sa nakua kan Filipinas. Daing daog ini na iyong nakakua kan kampeonato. Natapos an torneo na nag-ikalima an Filipinas, an pinakamarhay na tapos nin sarong Asyanong koponan sa kasaysayan kan basketbol sa Olimpiko. Maliban sa Kanada na iyo an nakagunò kan medalyang pirak, an Filipinas siring man kaini na igwa sanang sarong daog sa toreong ini.\nNagbalik an Filipinas sa 1948 Olympics sa London. Nag-ikaapat an nasyunal na koponan sa anom na koponan sa saindang grupo tanganing matanggal. Natapos an karawat kun sain nagunò kaini an ika-kagduwang lugar.\nFilipinas vs Argentina sa 1952 Summer Olympics.\nDekada 1950–1960, an Filipinas sarô sa mga matitibay sa kinaban kun sain yaon an world-class na parakawat na si Carlos Loyzaga, Lauro Mumar, Mariano Tolentino, Francisco Rabat asin Edgardo Ocampo. Kan 1951, an koponan guminana kan pinakainot na torneong basketbol nin Asyanong Karawat sa New Delhi, Indya. An koponan nagtapos na inot sa Hapon asin apat pang koponan tanganing makua an medalyang bulawan. Kan suminunod na Asyanong Karawat kan 1954 sa Manila na nagserbeng pilian para sa Pangkinaban na Kampeonato sa masunod na taon, nanginot giraray an nasyunal na koponan, dinaog kaini an Republika kan Tsina (Taiwan), Hapon asin Sur na Korea sa final.\nSa 1954 FIBA World Championship sa Brasil, nagin parte kan Mythical Team si Loyzaga, kun sain naguno kan Filipinas an medalyang bronse. Nagtapos ini na ikaduwa sa saindang grupo kun sain inot an Brasil sagkod sinundan kan Paraguay tanganing makalaog sa final round. Nadaog kan Estados Unidos an nasyunal na koponan nin 13 puntos; an kadaogan sa Estados Unidos asin Brasil sana nanggad an kadaogan kan Filipinas sa kampeonatong ini. Sagkod sa ngunyan, an pangyayaring ini iyo an pinakamarahay na nagibo nin sarong Asyanong koponan sa Pangkinaban na Kampeonato.\nSa 1956 Olympics, nagtapos na ikapito an Filipinas. An koponan nakalaog sa kwartofinal, na igwa sanang daog laban sa Estados Unidos. Alagad, nadaog na ini sa gabos na karawat laban Pransya, Uruguay asin Tsile. Dinaog kaini an Tsile sa ikapitong-pwesto tanganing matapos na igwang 4–4 na rekord. Duwang taon matapos ini, sa 1958 Asian Games sa Tokyo, an Filipinas nanggana kan ikatulong surunod na medalyang bulawan, na nanginginotan sa final round.\nNakagrupo an Filipinas kaiba an Bulgaria, Puerto Rico asin Uruguay sa 1959 FIBA World Championship. An koponan natapos na ikatulo, dinaog kan Bulgaria asin Puerto Rico, tanganing dai maka-abante sa final round. Ginana man kan koponan an gabos na karawat sa classification round laban sa United Arab Republic (Egypt) asin Kanada tanganing makatampad an Uruguay para sa ikawalong-pwestong kawat. Dinaog kaini an Uruguay tanganing makua an ikawalong lugar. Iyo na ini an huring torneo ni Loyzaga asin pag-iriba.\nAn Wikimedia Commons igwa nin medya dapit sa Philippines men's national basketball team.\nOpisyal na websityo kan SBP\nOpisyal na websityo kan PBA\nBagong opisyal na websityo kan PBA\nPhilippine Basketball Team News Roster Profile Updates\nWebsityo kan Olimpikong Komite nin Filipinas\nPanindog nin FIBA\nSmart Gilas Basketball News and Updates\nTeam Pilipinas News Update Site\nPinaghugot gikan sa "https://bcl.wikipedia.org/w/index.php?title=Nasyunal_na_koponan_nin_basketbol_kan_Filipinas&oldid=184105"\nMga nasyunal na Olimpikong komite\nHuring pigliwat an pahinang ini kan 2 Setyembre 2019, alas 12:02.


Home / Albay / Legazpi City / News / Babae nalamos nin problema, nagbitay\nBabae nalamos nin problema, nagbitay\nBicol Standard Newspaper Friday, December 01, 2017 Albay, Legazpi City, News\nLEGAZPI CITY (Bicol Standard)—Sarong 40 anyos na babae na nagtatrabaho bilang beautician sa parlor sa Barangay Budiao, Daraga, Albay an nagpatiwakal kan saiyang buhay, huli sa pig mamateng makuring problema.\nAn babae na nabisto sa pangaran na Criselda (bakong tunay na pangaran) pinili na tapuson na an kalbaryo sa buhay, ta pirme na sanang nagsasapo nin makulog na tulak asin daghan asin nadidifisilan na makapabulong.\nSegun sa nagunong estorya kan saindang mga amiga, si Criselda, ulob na sana pirme sa higdaan, pero nagpipirit pang magtrabaho, oro aldaw.\nOrog pang nagkulog an saiyang boot kan mangyari an sarong incidente na nagkasimbagan sinda kan saiyang aking matua.\nPig ponan kan simbagan kan mag-ina iyo si pagtuyaw sa aki na apisar kan makuri an pagtion ninda, igwa pa ki bisyo sa buhay.\nMientrastanto, dai pighuna kan saiyang mga kabisto na nag decider na palan an babae na tapuson na lugod an saiyang buhay, sa paagui kan pag-bitay kan saiyang lawas sa kisame.\nBabae nalamos nin problema, nagbitay Reviewed by Bicol Standard Newspaper on Friday, December 01, 2017 Rating: 5